sagorsarker/bangla-wikipedia huggingface dataset:
ইয়ং শেলডন

ইয়ং শেলডন একটি অ্যামেরিকান হাস্যরস ধারাবাহিক যেটি সিবিএসে প্রচারিত হয় এবং চাক লড়ী এবং স্টিভেন মোলারোর দ্বারা তৈরী। এটি দ্য বিগ ব্যাং থিওরির একটি প্রিকুয়েল স্পিন অফ যেটি শুরু হয় যখন শেলডন কুপারের ৯ বছর বয়স এবং তার পরিবারের সঙ্গে পূর্ব টেক্সাসে বসবাস করছে এবং উচ্চ বিদ্যালয়ে পড়াশোনা করছে। ইয়ান আর্মিটেজ অভিনয় করে নাবালক শেলডন রূপে, যোই পেরী, ল্যান্স বার্বার, মন্ট্যানা জর্ডান, রেগান রেভর্ড এবং অ্যানি পট্সের পাশাপাশি। জিম পারসন্স, যিনি সাবালক শেলডনের অভীনয় করেন দ্য বিগ ব্যাং থিওরিতে, এই ধারাবাহিকটিতে বর্ণনাকারী এবং এক্সিকিউটিভ প্রডিউসার রূপে অবদান রেখেছেন।
প্রিকুয়েলটি তৈরি করা শুরু হয় নভেম্বর ২০১৬ সালে, পারসন্সের এক ধারণার ভিত্তিতে। আগামী মার্চে আর্মিটেজ এবং পেরীকে কাস্ট করা হয়, এবং সিবিএস ধারাবাহিকটি বানানোর আদেশ দেন। ধারাবাহিকটির প্রিমিয়ার একটি বিশেষ প্রাকদর্শনের মাধ্যমে হয় যেটি ২০১৭ সালের ২৫ সেপ্টেম্বরে প্রচার হয়েছিল, এবং দু দিন পর সিবিএস ধারাবাহিকটিকে ২২ পর্বের একটি গোটা মৌসুমের জন্য তুলে নেন। ২ নভেম্বর ২০১৭ থেকে নতুন পর্বগুলি প্রত্যেক সপ্তায় প্রচার হতে লাগলো। ২০১৮ সালের জানুয়ারীতে সিবিএস ধারাবাহিকটিকে দ্বিতীয় মৌসুমের জন্য পুনরারম্ভ করেন যেটি ২০১৮ সালের ২৪ সেপ্টেম্বরে প্রিমিয়ার হয়। ২০১৯ সালের ফেব্রুয়ারিতে সিবিএস ধারাবাহিকটিকে তৃতীয় এবং চতুর্থ মৌসুমের জন্য পুনরারম্ভ করেন, যার তৃতীয় মৌসুমের প্রিমিয়ার ২০১৯ সালের ২৬ সেপ্টেম্বরে হয়।
১৯৮৯-১৯৯০ সাল থেকে শুরু হয়ে, ধারাবাহিকটি দর্শকের সামনে তুলে ধরে শেলডন কুপারের জীবন ৯ বছর বয়স থেকে শুরু করে যখন সে উচ্চ বিদ্যালয় পড়াশোনা করে মেডফর্ড নামক এক কাল্পনিক টেক্সাস শহরে, এবং নিজের চারপাশের দুনিয়ার সঙ্গে মানিয়ে নেবার চেষ্টা করে যখন তার পরিবার এবং বন্ধুরা চেষ্টা করে তার অনন্য প্রতিভা এবং সামাজিক অক্ষমতার সঙ্গে মানিয়ে নেবার।
বিগো লাইভ

বিগো লাইভ হলো সরাসরি ভিডিও স্ট্রিমিং বা লাইভ স্ট্রিমিংয়ের একটি প্ল্যাটফর্ম বা ওয়েবসাইট। যেখানে ওয়েবসাইটটির ব্যবহারকারীরা সরাসরি তাদের ফলোয়ারদের সাথে ভিডিও স্ট্রিমিং করতে পারে। এটি মূলত সিঙ্গাপুর ভিত্তিক একটি কোম্পানি, যাকে বিগো নামে ডাকা হয়।
এটি দর্শকদের তাদের প্রিয় টেলিভিশন উপস্থাপক বা সম্প্রচারকারীদের এপস গিফটের মাধ্যমে সহায়তা দিয়ে থাকে। এটি ২০১৬ সালের মার্চে সিঙ্গাপুর থেকে যাত্রা শুরু করে। আর্টিফিসিয়াল ইন্টেলিজেন্স বা কৃত্রিম বুদ্ধিমত্তা ফিচারের মাধ্যমে বিগো তাদের ব্যবহারকারীদের লাইভ স্ট্রিমিং সেবা প্রদান করে থাকে।
বিগো লাইভ ২০১৬ সালে যাত্রার পর দক্ষিণ পূর্ব এশিয়ায় খুব দ্রুত জনপ্রিয় হয়ে ওঠে।
২০১৬ সালে বিগো লাইভ থাইল্যান্ডে ১ নং এ অবস্থান করে। ২০১৮ সালের ডিসেম্বরে বিগো লাইভ মাসিক ২৬.৭ মিলিয়ন সক্রিয় ব্যবহারকারীতে পৌঁছায়। ২০১৯ এর মার্চে ন্যাসড্যাকের তালিকাভুক্ত কোম্পানি জয় ইনক বিগো টেকনোলজিকে অধিগ্রহণের কাজ সম্পন্ন করে। 
২০১৯ এর নভেম্বরে এপসটির মাসিক বৈশ্বিক সক্রিয় ব্যবহারকারীর সংখ্যা ৩৫০ মিলিয়নে পৌঁছে।
২০২১ সালে বিগো লাইভ ১৫০টির বেশি দেশে তাদের নিবন্ধিত ব্যবহারকারীর সংখ্যা ৪০০ মিলিয়ন অতিক্রম করে।.
২০২০ সালের জুনে ভারত সরকার উপাত্ত উদ্ধৃতকরণ ও গোপনীয়তার কারণ দেখিয়ে ৫৮টি চীনা এপসের পাশাপাশি বিগো লাইভ এপসও ভারতে নিষিদ্ধ করে দেয়। তারা বলে যে, এসব দেশের জন্য নিরাপত্তা ও সার্বভৌমত্বের হুমকিস্বরূপ। ২০২০ সালে ভারত-চীন সীমান্তে উত্তেজনার প্রেক্ষিতে এসব বন্ধ করে দেওয়া হয়।
২০২০ সালে পাকিস্তান সরকার টিকটক ও ইউটিউবকে অনৈতিক ও অশ্লীল বিষয়বস্তু সম্প্রচার রোধে সতর্ক করে এবং বিগো এপসকে নিষিদ্ধ ঘোষণা করে। পাকিস্তান টেলিযোগাযোগ কর্তৃপক্ষ বলছে যে দুটি প্ল্যাটফর্মের বিষয়বস্তুর বিশদ বিবরণ ছাড়াই “সাধারণ ও বিশেষত যুব সমাজের উপর অত্যন্ত বিরূপ প্রভাব পড়তে পারে”। পরে এই নিষেধাজ্ঞা প্রত্যাহার করা হয়েছিল।
ওগ্যুস্ত ও লুই ল্যুমিয়ের

ল্যুমিয়ের ভ্রাতৃদ্বয় তথা ওগ্যুস্ত মারি লুই নিকোলা (; ১৯ অক্টোবর ১৮৬২ - ১০ এপ্রিল ১৯৫৪) এবং লুই জঁ (; ৫ অক্টোবর ১৮৬৪ - ৭ জুন ১৯৪৮) ছিলেন চলচ্চিত্রের ইতিহাসের প্রথম দিকের চলচ্চিত্র নির্মাতাদের দুজন। তারা এক ধরনের উন্নতমানের চিত্রগ্রহণের প্যাটেন্ট করেছিলেন, যা টমাস এডিসনের "পিপশো" কিনেটোস্কোপ থেকে ভিন্ন ছিল এবং একই সাথে একাধিক লোককে দেখার সুযোগ করে দিত।
ল্যুমিয়ের ভ্রাতৃদ্বয় ফ্রান্সের ব্যজঁসোঁ শহরে জন্মগ্রহণ করেন; তন্মধ্যে ওগ্যুস্ত ১৮৬২ সালের ১৯শে অক্টোবর ও লুই ১৮৬৪ সালের ৫ই অক্টোবর। তাদের পিতা শার্ল-অঁতোয়ান ল্যুমিয়ের (১৮৪০-১৯১১) এবং মাতা জান জোসেফিন কস্তিল ল্যুমিয়ের। তারা ১৮৬১ সালে বিবাহ বন্ধনে আবদ্ধ হন এবং বেজাসোঁ শহরে এসে একটি ছোট আলোকচিত্র পোট্রেট স্টুডিও স্থাপন করেন। সেখানেই এই ভ্রাতৃদ্বয় জন্মগ্রহণ করেন। ১৮৭০ সালে তারা লিওঁ শহরে চলে যান, সেখানে তাদের আরেক পুত্র এদুয়ার ও তিন কন্যা জন্মগ্রহণ করেন। ওগ্যুস্ত ও লুই দুইজনেই লিওঁয়ের সর্ববৃহৎ প্রযুক্তি বিদ্যালয় লা মার্তিনিয়েতে পড়াশোনা করেন। তাদের পিতা শার্ল-অঁতোয়ান আলোকচিত্রের প্লেট প্রস্তুতকারী একটি ছোট ফ্যাক্টরি স্থাপন করেন, কিন্তু লুই ও তার এক ছোট বোনসহ সকাল পাঁচটা থেকে রাত ১১টা পর্যন্ত কাজ করেও তারা দেউলিয়া হওয়ার দ্বারপ্রান্তে পৌঁছান। ১৮৮২ সালের মধ্যে যখন তারা প্রায় ব্যর্থ হওয়ার পথে তখন ওগ্যুস্ত সামরিক সেবা থেকে ফিরে এসে তারা দুই ভাই তাদের পিতার প্লেট প্রস্তুতকে স্বয়ংক্রিয় করার জন্য মেশিনগুলোর নতুন করে নকশা প্রণয়ন করেন। তারা সফলতার সাথে নতুন ছবির প্লেট "এতিকেত ব্লো"-এর নকশা করেন এবং ১৮৮৪ সালে ফ্যাক্টরিতে কর্মী নিয়োগ দেন।
লুই ১৯৪৮ সালের ৬ই জুন ও ওগ্যুস্ত ১৯৫৪ সালের ১০ই এপ্রিল মৃত্যুবরণ করেন। তাদের লিওঁ শহরের নতুন গিলোতিয়ের সমাধিতে পারিবারিক কবরে সমাহিত করা হয়।
জোবাইক

জোবাইক হলো বাংলাদেশের ঢাকা, চট্টগ্রাম ও কক্সবাজার জেলায় বাইসাইকেল রাইড শেয়ারিং সেবা দেওয়ার এক ধরনের রাইড শেয়ারিং সিস্টেম। এটি ২০১৮ সালে কক্সবাজারে পরীক্ষামূলক ভাবে চালু হয়। বর্তমানে উক্ত শহরসমূহে ৫ টিরও অধিক স্টেশন এবং ৪৫০ এরও অধিক সংখ্যক বাইসাইকেল নিয়ে তারা রাইড সেবা দিয়ে যাচ্ছে। বর্তমানে এ সেবাটি জাহাঙ্গীরনগর বিশ্ববিদ্যালয়, চট্টগ্রাম বিশ্ববিদ্যালয়, শাহজালাল বিজ্ঞান ও প্রযুক্তি বিশ্ববিদ্যালয়, ঢাকা বিশ্ববিদ্যালয় এ চালু রয়েছে। এছাড়াও ঢাকার মিরপুর, গুলশান, বনানী ও বারিধারাতেও এ সেবাটি চালু রয়েছে।
গুগল প্লে স্টোর থেকে Jobike নামের অ্যাপটি ডাউনলোড করে, অ্যাকাউন্ট খুলে, সাইকেলের সঙ্গে থাকা কিউআর কোড স্ক্যান করে সাইকেলটি আনলক্ করে ব্যবহার করা যায়। সাইকেলটি ব্যবহারের জন্য ঢাকায় প্রতি মিনিটে এক টাকা করে দিতে হয়। অ্যাপের মাধ্যমে সাইকেলের লক খোলার সঙ্গে সঙ্গে সময় গণনা শুরু হয়। গন্তব্যে পৌঁছে ব্যবহারকারী যখন সাইকেলটি স্ট্যান্ড করে পুনরায় লক করেন তখন শেষ হয় তার রাইড। রাইডের মূল্য পরিশোধ করতে সাইকেল স্ট্যান্ডের কাছে একটি রিচার্জ কেন্দ্র থাকে। যেখান থেকে ব্যবহারকারীরা জোবাইকের অ্যাপে রিচার্জ করতে পারেন। আর সেই অ্যাকাউন্ট থেকেই রাইডের ভাড়া পরিশোধ করা যায়।
জোবাইক রাইড শেয়ারিং সেবাটি চালু করেন বাংলাদেশী তরুণ উদ্দোক্তা ও ই-কমার্স জায়ান্ট আলিবাবা এ কর্মরত মেহেদী রেজা। এটি ১৮ জুন ২০১৮ থেকে রাইড শেয়ারিং সেবা দেওয়া শুরু করে। এই সেবাটি পর্যটন নগরী কক্সবাজারে চালুর মাধ্যমে এর যাত্রা শুরু হয়। প্রথম দিকে সেবাটি কক্সবাজার শহরের কলাতলী, সুগন্ধা ও লাবণী পয়েন্টে রাইড শেয়ারিংয়ের মাধ্যমে শুরু হয়। পরবর্তীতে এটি জাহাঙ্গীরনগর বিশ্ববিদ্যালয়, চট্টগ্রাম বিশ্ববিদ্যালয়, এবং শাহজালাল বিজ্ঞান ও প্রযুক্তি বিশ্ববিদ্যালয়ে চালু হয়। রাজধানীর মিরপুর ডিওএইচএস এলাকায় ৫০টি বাইসাইকেল নিয়ে শুরু হয় ‘জোবাইকের’ নতুন প্রকল্প। ১৬ অক্টোবর ২০১৯ তারিখে আনুষ্ঠানিকভাবে জোবাইক সেবা ঢাকা বিশ্ববিদ্যালয়ে চালুর পর সর্বশেষ ২৪ জুন ২০২০ তারিখে নতুন ১০০টি বাইসাইকেল নিয়ে ঢাকার গুলশান, বনানী ও বারিধারাতে রাইড শেয়ারিং সেবা চালু করা হয়।
সাদ এরশাদ

রাহগির আলমাহি এরশাদ যিনি সাদ এরশাদ নামে পরিচিত, হলেন একজন বাংলাদেশি রাজনীতিবিদ ও জাতীয় পার্টির যুগ্ম মহাসচিব। তিনি রংপুর-৩ সংসদীয় আসনে সংসদ সদস্য ছিলেন।
সাদ এরশাদ ১৯৮৩ সালে জন্মগ্রহণ করেন। তিনি বাংলাদেশের সাবেক রাষ্ট্রপতি হুসেইন মুহাম্মদ এরশাদ ও জাতীয় সংসদের বর্তমান বিরোধীদলীয় নেত্রী রওশন এরশাদের পুত্র।
২০১৯ সালের ১৪ জুলাই সাদ এরশাদের বাবা হুসেইন মুহাম্মদ এরশাদ মৃত্যুবরণ করেন। এর কারণে রংপুর-৩ সংসদীয় আসন শূন্য হয়। শূন্য হওয়া আসনে প্রতিদ্বন্দ্বিতা করার সিদ্ধান্ত গ্রহণ করেন সাদ এরশাদ।
২০১৯ সালের ৩ সেপ্টেম্বর তিনি জাতীয় পার্টির মনোনয়নপত্র সংগ্রহ করেন। ৮ সেপ্টেম্বর তাকে জাতীয় পার্টির প্রার্থী হিসেবে ঘোষণা করা হয়। ১১ সেপ্টেম্বর তার মনোনয়নপত্র বৈধ বলে ঘোষণা করে বাংলাদেশ নির্বাচন কমিশন। এরপর, ১৬ সেপ্টেম্বর বাংলাদেশ আওয়ামী লীগের রেজাউল করিম রাজু তার মনোনয়নপত্র প্রত্যাহার করে নেন ও সাদ এরশাদকে মহাজোটের প্রার্থী হিসেবে ঘোষণা করা হয়। ২০১৯ সালের ৫ অক্টোবর অনুষ্ঠিত উপনির্বাচনে তিনি রংপুর-৩ আসনের সাংসদ হিসেবে নির্বাচিত হন। ২০১৯ সালের ২৯ অক্টোবর তাকে জাতীয় পার্টির যুগ্ম মহাসচিব হিসেবে নিযুক্ত করা হয়।
হুইস্কি

হুইস্কি বা উইস্কি এক ধরণের পাতিত মদ্য পানীয়, যা গাজন খাদ্য প্রক্রিয়াকরণ এর মাধ্যমে তৈরি করা হয়। গাজন প্রক্রিয়ায় বিভিন্ন শস্য যেমন যব, ভুট্টা, গম প্রভৃতি মল্টেড করা হয়। হুইস্কি প্রাচীন সময় থেকেই কাঠের পিপায় তৈরি করা হয়।
বিশ্বব্যাপি হুইস্কির কঠোরভাবে অনেক শ্রেণী এবং ধরন রয়েছে। বিভিন্ন শ্রেণী এবং ধরন অনুসারে বিভিন্ন জাতিয় কাঠের ব্যারেল রয়েছে।
হুইস্কি শব্দটি প্রাচীন গ্যালিল উইসচে (অথবা উইসগে) থেকে এসেছে, যার বাংলা অর্থ পানি। ল্যাটিন ভাষায় পাতিত পানিকে জলের ভিটে বলা হয় ("পানিই জীবন")। পুরাতন আইরিশ ভাষায় একে উইসচে বেয়াথা ("পানিই জীবন") বলা হয়, যাকে আইরিশ ভাষায় উইসচে বেয়াথা এবং স্কটিশ গেলিক এ উইসগে বেয়াথা বলা হয়। প্রাথমিকভাবে শব্দটিকে ইংরেজিতে "উস্কেবেয়াঘে" (১৫৮১), "উসকুএবাউঘ" (১৬১০), "উসকুএবাথ" (১৬২১) এবং "উসকুএবাএ" (১৭১৫) নামে ডাকা হতো।
বেশিরভাগ সময় "হুইস্কি" এবং "হুইস্কে" শব্দ দুটি ব্যবহার করা হয়। সেখানে এ বিষয়ে চিন্তার দুটি বিদ্যালয় আছে। এখানে শব্দের বানানের একটি আঞ্চলিক রীতি হলো, শ্রোতাদের ব্যাকগ্রাউন্ড অথবা লেখকের ব্যক্তিগত পছন্দ (রঙ্গের পার্থক্য বা বিশেষত্ব) এবং বানান এর উৎপত্তি অথবা এর বিশেষত্ব বা এর স্টাইল এর উপর নির্ভর করে। সেখানে বলা হয়েছে জেনারেল এগ্রিমেন্টে যে যখন সঠিক নামের একটি লেবেল মুদ্রিত মূল্য উদ্ধৃতি করবে সেখানে লেবেলের উপর বানান পরিবর্তন করা উচিত নয়।
এখানে আয়ারল্যান্ড এবং মার্কিন যুক্তরাষ্ট্রে সাধারণত হুইস্কে শব্দ ব্যবহৃত হয়, যেখানে বাকি হুইস্কি তৈরিকারক দেশগুলোতে "হুইস্কি" শব্দটি ব্যবহৃত হয়। এখানে মার্কিন যুক্তরাষ্ট্রে সবসময় এটু সঙ্গত হিসেবে ব্যবহার হয় না। এখানে ১৮ শতাব্দী থেকে বিংশ শতাব্দীর মাঝামাঝি সময়ে আমেরিকার লেখকগণ উভয় বানানি ব্যবহার করতেন। ১৯৬০ সাল থেকে আমেরিকান লেখকগণ হুইস্কে শব্দটি গ্রহণ করেন এবং আমেরিকার বাইরে হুইস্কি শব্দটি অধিক প্রচলিত হওয়া শুরু হয়। কিন্তু কিছু প্রখ্যাত ব্রান্ড, যেমন জর্জ ডিচকেল, মার্কারস মার্ক এবং ওল্ড ফরেস্টার (সবগুলোই আলাদা কোম্পানি দ্বারা তৈরি), তাদের লেভেল "হুইস্কি" বানান ব্যবহার করেছে এবং তাদের পাতিত পানীয়কে ইউ.এস. কর্তৃক আইনগত বৈধ বলা হয়েছে এবং সেখানেও হুইস্কি শব্দ ব্যবহৃত হয়েছে।
স্কটল্যান্ড এ তৈরি হুইস্কিকে স্কচ হুইস্কি অথবা স্কোচ (বিশেষ করে উত্তর আমেরিকায়) নামে ডাকা হয়।
জো হান্টার

যোসেফ হান্টার (; জন্ম: ৩ আগস্ট, ১৮৫৫ - মৃত্যু: ৪ জানুয়ারি, ১৮৯১) ইয়র্কশায়ারের স্কারবোরা এলাকায় জন্মগ্রহণকারী প্রথিতযশা পেশাদার ইংরেজ আন্তর্জাতিক ক্রিকেটার ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৮৮৪ থেকে ১৮৮৫ সময়কালে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ইংরেজ কাউন্টি ক্রিকেটে ইয়র্কশায়ার দলের প্রতিনিধিত্ব করেন। দলে তিনি মূলতঃ উইকেট-রক্ষক হিসেবে খেলতেন। এছাড়াও, ডানহাতে কার্যকরী ব্যাটিংশৈলী উপস্থাপনায় সচেষ্ট ছিলেন জো হান্টার।
স্কারবোরার সমুদ্র সৈকত এলাকায় ক্রিকেট খেলা শিখতে থাকেন। পাঁচ ভাইয়ের অন্যতম ছিলেন তিনি। সমসমায়িক খেলোয়াড়দের সাথে তুলনান্তে তেমন সুন্দর ক্রীড়াশৈলী প্রদর্শন করতে পারেননি।
১৮৭৮ সাল থেকে ১৮৮৮ সাল পর্যন্ত জো হান্টারের প্রথম-শ্রেণীর খেলোয়াড়ী জীবন চলমান ছিল। এ সময়কালে ১৪৩টি খেলায় অংশ নিয়েছিলেন তিনি। ঐ সময়ে শীর্ষস্থানীয় উইকেট-রক্ষকের মর্যাদা পেলেও সতীর্থদের সমমান ছিলেন না। দূর্বল স্বাস্থ্য তার খেলোয়াড়ী জীবনে বিরাট প্রভাব ফেলে।
১৮৮৮ সালে প্রথম-শ্রেণীর ক্রিকেট খেলা থেকে অবসর গ্রহণ করেন জো হান্টার। স্বীয় ভ্রাতা ডেভিড হান্টার তার স্থলাভিষিক্ত হন ও ইয়র্কশায়ারের উইকেট-রক্ষণে এগিয়ে আসেন। প্রকৃতপক্ষে জো হান্টার পাথর ব্যবসায়ী ছিলেন। তবে, পরবর্তীকালে পানশালা পরিচালনা করতেন।
সমগ্র খেলোয়াড়ী জীবনে পাঁচটিমাত্র টেস্টে অংশগ্রহণ করেছেন জো হান্টার। ১২ ডিসেম্বর, ১৮৮৪ তারিখে অ্যাডিলেডে স্বাগতিক অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। ২১ মার্চ, ১৮৮৫ তারিখে মেলবোর্নে একই দলের বিপক্ষে সর্বশেষ টেস্টে অংশ নেন তিনি।
১৮৮৪-৮৫ মৌসুমে আলফ্রেড শয়ের নেতৃত্বাধীন ইংরেজ দলের সদস্যরূপে অস্ট্রেলিয়া গমন করার সুযোগ পেয়েছিলেন। এ সফরেই তিনি অংশগ্রহণকৃত পাঁচ টেস্টের সবকটি খেলায় অংশ নিয়েছিলেন। দ্বিতীয় টেস্টে শেষ উইকেট জুটিতে ৯৮ রানের জুটি গড়েছিলেন। এরফলে ইংল্যান্ডের জয়ে গুরুত্বপূর্ণ ভূমিকা রেখেছিলেন তিনি।
১৮৮৮ সালে প্রথম-শ্রেণীর খেলা থেকে বাদ পড়েন। এর তিন বছর পর ৪ জানুয়ারি, ১৮৯১ তারিখে মাত্র ৩৫ বছর বয়সে ইয়র্কশায়ারের রদারহাম এলাকায় জো হান্টারের দেহাবসান ঘটে। অসুস্থ হবার পরই তার এ অকালমৃত্যু ঘটে।
জিসান আহমেদ মন্টি

জিসান আহমেদ মন্টি (জন্ম ১৯৭০) ২০০৩ সালের ১৪ই মে একটি হোটেলে দুজন ডিবি পুলিশ কর্মকর্তাকে হত্যার দায়ে অভিযুক্ত এবং বাংলাদেশ স্বরাষ্ট্র মন্ত্রণালয়ের প্রকাশিত ২৩ জন কালো তালিকাভুক্ত ব্যক্তিবর্গের মধ্যে একজন। তিনি দুবাইতে বসে বাংলাদেশে বিভিন্ন অপরাধমূলক কর্মকাণ্ড পরিচালনা করেছেন বলে বিভিন্ন গণমাধ্যমে দাবি করেছে। স্বরাষ্ট্র মন্ত্রণালয়ের অনুরোধে ইন্টারপোল তার নাম লাল তালিকাভুক্ত করেছে। ২০১৯ সালের ১লা অক্টোবর দুবাই কর্তৃপক্ষ ইন্টারপোলের সহায়তায় গ্রেফতার করে। কিন্তু ৯ই অক্টোবর তারিখে তিনি জামিনে মুক্তি পান।
কিছু সূত্র অনুযায়ী তিনি ১৯৭০ সালে ঢাকার খিলগাঁওয়ে জন্মগ্রহণ করেন। তার মা ছিলেন একজন স্কুল শিক্ষিকা। তাই তিনি মায়ের সঙ্গে মগবাজারে থাকতেন।
১৯৯৭ সালের দিকে জিসান ও তার ছোট ভাই শামীম রামপুরায় গার্মেন্টেসের ঝুট ব্যবসা শুরু করেন। ব্যবসা নিয়ন্ত্রণ করতে গিয়ে আন্ডারওয়ার্ল্ডের সঙ্গে জিসানের পরিচয় হয়। এ সময় তিনি রামপুরার শাহজাদা গ্রুপের সঙ্গে মিলে বিভিন্ন অপরাধমূলক কর্মকাণ্ড পরিচালনা করতেন। ২০০০ সালের দিকে মতিঝিলের খালেদ মাহমুদ ভুঁইয়া ও জিকে শামীমের সঙ্গে মিলে বিভিন্ন জুয়ার আসন পরিচালনা করতেন।
২০০৩ সালের ১৪ মে রাতে মালিবাগের সানরাইজ হোটেলে ১৫ লাখ টাকা চাঁদাবাজি করতে যান জিসান। সেখানে তার বাহিনী পুলিশের ইন্সপেক্টর নুরুল আলম শিকদারসহ দুই পুলিশ সদস্যকে গুলি করে হত্যা করে। ওই ঘটনার পর পালানোর সময় মগবাজারে পুলিশের গুলিতে জিসান গ্রুপের ক্যাডার উপল নিহত হন। এ ঘটনার পরপরই জিসান আত্মগোপনে চলে যান।
ভূমিরূপবিদ্যা

ভূমিরূপবিদ্যা (প্রাচীন গ্রীক থেকে: γῆ, "gê", "পৃথিবী"; μορφή, "morphḗ", "গঠন"; এবং λόγος, "lógos", "অধ্যয়ন") হচ্ছে পৃথিবীর তল বা এর কাছাকাছি স্থানে প্রাকৃতিক, রাসায়নিক বা জৈবিক প্রক্রিয়ায় গঠিত ভূমিস্থ বা জলস্থ বৈশিষ্ট্যের উদ্ভব এবং বিবর্তনের বৈজ্ঞানিক আলোচনা। ভূমিরূপ বিশেষজ্ঞরা ভূমির বন্ধুরতা দেখতে কেন এমনটি দেখায় তা বুঝতে, ভুগঠনের ইতিহাস এবং গতিবিদ্যা বোঝার চেষ্টা করেন এবং এর প্রেক্ষিতে ক্ষেত্র পর্যবেক্ষণ, সরাসরি পরীক্ষণ এবং সংখ্যাসূচক মডেলিংয়ের সংমিশ্রন পরিবর্তনের পূর্বাভাস দেওয়ার চেষ্টা করেন। ভূমিরূপ বিশেষজ্ঞরা প্রাকৃতিক ভূগোল, ভূতত্ত্ব, জিওডেসি, প্রকৌশল ভূতত্ত্ব, প্রত্নতত্ত্ব, জলবায়ুবিদ্যা এবং ভূতাত্ত্বিক প্রকৌশল শাখাগুলির মধ্যে কাজ করেন। আগ্রহের এই বিস্তৃত ক্ষেত্রটির ক্ষেত্রের মধ্যে অনেকগুলি গবেষণা শৈলী এবং আগ্রহে অবদান রাখতে সক্ষম।
ভূমিরূপ গঠন প্রক্রিয়া সাধারণতঃ তিনটি বিশেষ ধরনে ঘটে থাকে - (১) বিচূর্ণীভবন ও ক্ষয়ের দ্বারা কণার উদ্ভব; (২) সেসব বস্তুর পরিবহন এবং (৩) এটির অবশেষ অবক্ষেপন। নবীন ভূপৃষ্ঠে বায়ু, ঢেউ, রাসায়নিক বিক্রিয়া, ক্ষয়, ভুমিতে পানি প্রবাহ, হিমবাহের কার্য, ভূগর্ভের পানির সরণ, অগ্ন্যুত্‌পাত প্রভৃতি ভাবে সংগঠিত হয়। অন্যান্য প্রক্রিয়াগুলোর মধ্যে রয়েছে বরফ গঠন, লবণ-যৌগ, সমুদ্রের ভূমিতে স্রোতের কারণে পরিবর্তন, তররের পতন প্রভৃতি।
বায়ুর শক্তি, বিশেষতঃ ভূমিকে আকৃতি দানের সক্ষমতাকে বিশেষ গুরুত্বপূর্ণ প্রক্রিয়া হিসাবে বিবেচনা করা হয় ভূমিরূপ গঠনে। মরুভূমিতে শুষ্ক এলাকা গঠনে বায়ুর কার্য খুবই গুরুত্বপূর্ণ।
কোনো স্থানের জীবিত বস্তুসমূহের সাথে অত্রস্থানের ভূমির আন্তঃসম্পর্ক এর গঠন প্রক্রিয়ার সাথে যুক্ত থাকে এবং এটি উক্ত এলাকার ভূমিরূপ গঠনে বিশেষ ভূমিকা রাখে।
বিভিন্ন স্থানিক ও অস্থায়ী মাপনীগুলিতে বিভিন্ন ভূতাত্ত্বিক প্রক্রিয়া প্রাধান্য পায়। তদুপরি, যে প্রক্রিয়াগুলির উপর প্রক্রিয়াটি নিবিষ্ট হয় তার মাপনীগুলি জলবায়ু বা প্লেট সঞ্চরণের মতো প্রভাবক শক্তির পরিবর্তনের জন্য প্রতিক্রিয়াশীলতায় বা অন্যথায় ভূমিরূপ নির্ধারণ করতে পারে। এই ধারণাগুলি বর্তমানে ভূমিরূপ অধ্যয়নের চাবিকাঠি।
ভুমিরূপ মাপনীগুলিকে শ্রেণিবদ্ধকরণে সহায়তা করার জন্য কিছু ভূমিরূপ বিশেষজ্ঞ নিম্নলিখিত বিভাগটি ব্যবহার করে থাকেন:
ভুমিরূপবিদ্যার সাথে আরও অসংখ্য বিভাগের ঘনিষ্ট আন্তঃসম্পর্ক বিদ্যমান রয়েছে। পললায়নের ক্ষেত্রে বিভিন্ন পদার্থের অবক্ষেপন গুরুত্বপূর্ণ। বিচূর্নীভবন প্রক্রিয়ায় রাসয়নিক বা প্রাকৃতিকভাবে পদার্থের খন্ডিকরণ ঘটে এবং এগুলো স্থানচ্যূত হয় এবং পরবর্তীতে পুনরায় সঞ্চিত হয় যা ভুমিরূপবিদ্যার একটি অংশ হলেও তা মৃত্তিকা বিজ্ঞানী এবং পরিবেশ বিজ্ঞানীদেরও আবশ্যকীয় গবেষণার ক্ষেত্র। পুরপ্রকৌশল এবং পরিবেশ প্রকৌশলীরা ক্ষয়চক্র এবং পলল সঞ্চারণের বিষয়ে আগ্রহী বিশেষতঃ খাল বা ঢালের স্থায়িত্ব, পরিবেশ দূষণ, পানির গুনাগুন, উপকূলীয় পরিবেশ ব্যবস্থাপনা প্রভৃতি ক্ষেত্রে। হিমবাহ স্বল্প সময়ে মারাত্মক ক্ষয়ক্ষতি ঘটাতে পারে উচ্চতর পার্বত্য এলাকা হতে ঢাল বরাবর সঞ্চারণের কারণে এবং এটিও ভুমিরূপের পরিবর্তনে বিশেষ ভূমিকা রাখে।
ফতেয়াবাদ আদর্শ বহুমুখী উচ্চ বিদ্যালয়

ফতেয়াবাদ আদর্শ উচ্চ বিদ্যালয় চট্টগ্রাম জেলার হাটহাজারী উপজেলার চিকনদণ্ডী ইউনিয়নের ফতেয়াবাদে অবস্থিত। এটি উত্তর চট্টগ্রামের অন্যতম প্রাচীন শিক্ষাপ্রতিষ্ঠান। এটি ১৮৯৪ সালে প্রতিষ্ঠিত হয়। বিদ্যালয়টির পরিচালনা পরিষদের বর্তমান সভাপতি বিখ্যাত নিউরোসার্জন ডা. মুহাম্মদ কামাল উদ্দিন 
ফতেয়াবাদ আদর্শ বহুমু্খী উচ্চ বিদ্যালয় উত্তর চট্টগ্রামের অন্যতম প্রাচীন বিদ্যালয়। শতাব্দী পুরনো বিদ্যালয়টি ইতিহাস ঐতিহ্যে সমৃদ্ধ।
বিদ্যালয়টি কোলাহলমুক্ত সুন্দর পরিবেশে অবস্থিত। বিদ্যালয়ের চারপাশে বিভিন্ন প্রজাতির গাছ রয়েছে , রয়েছে বিশাল পুকুর। বিদ্যালয়ের মাঠটি সুপ্রশস্ত। বিদ্যালয়ে একটি তিনতলা ভবন, একটি দুইতলা ভবন এবং বহু কক্ষবিশিষ্ট দুটি একতলা ভবন রয়েছে। এছাড়া রয়েছে প্রধান শিক্ষকের বাসভবন,দুটি হলরুম,বিএনসিসি রুম,কম্পিউটার ল্যাব, সায়েন্স ল্যাব। বিদ্যালয়ের একপাশে একটি শহীদ মিনার রয়েছে।
বিদ্যালয়ের মোট ছাত্রসংখ্যা প্রায় ১৫০০। একজন প্রধান শিক্ষক, একজন সহকারী প্রধান শিক্ষক,৩৫জন শিক্ষক বিদ্যালয়ে নিযুক্ত আছেন। শ্রেণি কার্যক্রম চলে সকাল ১০টা থেকে বিকাল ৪টা পর্যন্ত। দুপুর ১টায় টিফিন ব্রেক দেওয়া হয়।
প্রান্তীয় স্নায়ুতন্ত্র

প্রান্তীয় স্নায়ুতন্ত্র () বা পেরিফেরাল নার্ভাস সিস্টেম (পিএনএস) হচ্ছে দ্বিপার্শ্বিক প্রাণির স্নায়ুতন্ত্রের দুটি অংশের একটি যার মধ্যে অপর অংশটির নাম কেন্দ্রীয় স্নায়ুতন্ত্র বা সেন্ট্রাল নার্ভার সিস্টেম (সিএনএস)। মূলত মস্তিষ্ক ও সুষুম্নাকাণ্ডের বাইরে অবস্থিত স্নায়ু ও গ্যাঙ্গলিয়ার সমন্বয়ে প্রান্তীয় স্নায়ুতন্ত্র গঠিত। এর মূল কাজ হচ্ছে শরীরের বিভিন্ন অঙ্গ-প্রত্যঙ্গের সাথে কেন্দ্রীয় স্নায়ুতন্ত্রের যোগসূত্র স্থাপন করা, যা মূলত মস্তিষ্ক ও সুষুম্নাকাণ্ডের সাথে শরীরের বাকি অংশের যোগাযোগ স্থাপনকে নির্দেশ করে। কেন্দ্রীয় স্নায়ুতন্ত্রের সাথে প্রান্তীয় স্নায়ুতন্ত্রের মূল পার্থক্যটি হচ্ছে এটি কেন্দ্রীয় স্নায়ুতন্ত্রের মতো কশেরুকার হাড় বা খুলি বা ব্লাড-ব্রেইন ব্যারিয়ার দ্বারা সুরক্ষিত নয়, যার ফলে এটি প্রতিবিষ ও দুর্ঘটনার মতো সমস্যা থেকে ততোটা ঝুঁকিমুক্ত নয়।
প্রান্তীয় স্নায়ুতন্ত্র সোম্যাটিক স্নায়ুতন্ত্র ও স্বয়ংক্রিয় স্নায়ুতন্ত্র — এই দুই ভাগে বিভক্ত। সোম্যাটিক স্নায়ুতন্ত্রে, করোটিকা স্নায়ুগুলোর মধ্যে অক্ষিপট ও অপটিক স্নায়ু (২য় করোটিকা স্নায়ু) ব্যতীত বাকি সবগুলো স্নায়ুই পিএনএস-এর অংশ। দ্বিতীয় করোটিকা স্নায়ু সত্যিকার অর্থে কোনো প্রান্তীয় স্নায়ু নয়, বরং ডাইএনসেফ্যালনের একটি ট্র্যাক্ট। করোটিকা স্নায়ুর গ্যাঙ্গলিয়ার উৎপত্তিস্থল হচ্ছে কেন্দ্রীয় স্নায়ুতন্ত্রের অন্তর্গত। বাকি দশ জোড়া করোটিকা স্নায়ুর অ্যাক্সনগুলো মস্তিষ্কের বাইরে বিস্তৃত হলেও সেগুলোকে প্রান্তীয় স্নায়ুতন্ত্রের অংশ হিসেবে বিবেচনা করা হয়। স্বয়ংক্রিয় স্নায়ুতন্ত্র সাধারণত মসৃণ পেশী ও গ্রন্থির ওপর অনৈচ্ছিক নিয়ন্ত্রণ প্রদর্শন করে। কেন্দ্রীয় স্নায়ুতন্ত্র ও অঙ্গ-প্রত্যঙ্গের মধ্যে সংযোগ সৃষ্টির মাধ্যমে শরীর সিম্প্যাথেটিক ও প্যারাসিম্প্যাথেটিক নামের দুটি ভিন্ন কার্যক্ষম অবস্থায় থাকতে পারে।
প্রান্তীয় স্নায়ুতন্ত্র দুই ভাগের বিভক্ত — সোম্যাটিক ও স্বয়ংক্রিয় স্নায়ুতন্ত্র। সোম্যাটিক স্নায়ুতন্ত্র ঐচ্ছিক নিয়ন্ত্রণের আওতাভুক্ত এবং এটি মস্তিষ্ক থেকে শেষ প্রান্তের কোনো অঙ্গের (যেমন: পেশী) সাথে সিগনাল আদান-প্রদান করে। সংবেদনশীল স্নায়ুতন্ত্রও সোম্যাটিক স্নায়ুতন্ত্রের একটি অংশ কারণ এটি স্বাদ ও স্পর্শের (হালকা ও ভারীসহ সকল প্রকার স্পর্শ) মতো বিভিন্ন অনুভূতি মেরুরজ্জু ও মস্তিষ্কে পৌঁছে দেয়। অপরদিকে স্বয়ংক্রিয় স্নায়ুতন্ত্র একটি স্ব-নিয়ন্ত্রক ব্যবস্থা যা ঐচ্ছিক নিয়ন্ত্রণের আওতাভুক্ত নয় এমন সকল কার্যক্রম নিয়ন্ত্রণ করে। যার মধ্যে রয়েছে হৃৎস্পন্দন ও পরিপাকতন্ত্রের কার্যক্রম।
২০১৭ সংযুক্ত আরব আমিরাত ক্রিকেট দলের নেদারল্যান্ডস সফর

সংযুক্ত আরব আমিরাত জাতীয় ক্রিকেট দল তিনটি লিস্ট এ ক্রিকেট খেলার জন্য নেদারল্যান্ডস সফর করে, যা জুলাই ২০১৭-এ অনুষ্ঠিত হয়।
উচ্চশিক্ষায়তনিক উপাধি

কোনও বিশ্ববিদ্যালয় বা উচ্চশিক্ষা প্রতিষ্ঠানের কোনও শিক্ষার্থী নির্দিষ্ট মেয়াদের জন্য সুপ্রতিষ্ঠিত শিক্ষাক্রম সাফল্যের সাথে সম্পূর্ণ করলে তাকে যে শিক্ষাগত যোগ্যতাসূচক উপাধি প্রদান করা হয়, তাকে উচ্চশিক্ষায়তনিক উপাধি বলে। ইংরেজি পরিভাষায় এগুলিকে "ডিগ্রি" বা "অ্যাকাডেমিক ডিগ্রি" বলা হয়। উপাধিগুলি সাধারণত তিনটি স্তরে দেওয়া হয়: স্নাতক, স্নাতকোত্তর ও ডক্টরেট ("শিক্ষক" বা "বিদ্বান" অর্থে)। স্নাতক শিক্ষাস্তর (৩ বা ৪ বছর মেয়াদী) সফলভাবে সম্পন্ন করলে স্নাতক উপাধি (ইংরেজিতে ব্যাচেলর্স ডিগ্রি) প্রদান করা হয়। এর পরে ১ থেকে ২ বছর স্নাতকোত্তর পর্যায়ে বিভিন্ন কোর্সে পড়াশোনা শেষ করে পরীক্ষায় উত্তীর্ণ হলে কিংবা কোনও গবেষণাকর্ম সম্পাদন করলে স্নাতকোত্তর উপাধি (ইংরেজিতে মাস্টার্স ডিগ্রি) প্রদান করা হয়। সবশেষে উচ্চতর পর্যায়ের শিক্ষার্থীরা ডক্টরেট শিক্ষাক্রমে দীর্ঘ সময় ধরে অধ্যয়ন শেষে মৌলিক গবেষণাকর্ম সম্পাদন করার প্রেক্ষিতে ডক্টরেট উপাধি (ইংরেজিতে ডক্টর অফ ফিলসফি) লাভ করতে পারে; ডক্টর হল উচ্চশিক্ষায়তনে প্রদত্ত সর্বোচ্চ উপাধি, যা মূল অর্থে জ্ঞানের কোনও নির্দিষ্ট ক্ষেত্রে পূর্ণাঙ্গ জ্ঞানের অধিকারী এবং ভবিষ্যৎ শিক্ষক হবার যোগ্যতার পরিচায়ক।
এছাড়া বুনিয়াদি শিক্ষাক্রম সম্পূর্ণ করলে বুনিয়াদি উপাধি (ইংরেজিতে ফাউন্ডেশন ডিগ্রি) বা সহযোগী উপাধি (ইংরেজিতে অ্যাসোসিয়েট ডিগ্রি, মূলত মার্কিন কমিউনিটি কলেজগুলিতে ২ বছরের উচ্চশিক্ষাক্রম সমাপ্তিসূচক উপাধি) প্রদান করা হয়। অনেক সময় কোনও কোনও উচ্চশিক্ষাপ্রতিষ্ঠান প্রতিষ্ঠান-বহির্ভূত কোনও ব্যক্তিকে সম্মানসূচক উপাধি, যেমন সম্মানসূচক ডি. লিট. (ডক্টর অফ লেটার্স, "মানববিদ্যায় উচ্চতর ডক্টরেট উপাধি") প্রদান করে থাকে।
পাশ্চাত্যের উচ্চশিক্ষা প্রতিষ্ঠানগুলি ১২শ শতক থেকে উপাধি প্রদান করে আসছে। ইতালির বোলোনিয়া বিশ্ববিদ্যালয় ছিল ডক্টর উপাধি প্রদানকারী প্রধান উচ্চশিক্ষা প্রতিষ্ঠান। অন্যদিকে ফ্রান্সে মাস্টার উপাধিটি বেশি প্রচলিত ছিল। ইউরোপে মধ্যযুগে বিশ্ববিদ্যালয়ের শিক্ষক হবার লক্ষ্যে প্রয়োজনীয় মাস্টার বা ডক্টর সনদ লাভ করার আগে মধ্যবর্তী দুইটি ধাপ বাকালরিয়েট এবং লিসেনশিয়েট-কে নির্দেশ করার জন্য "ডিগ্রি" (অর্থাৎ "মাত্রা") পরিভাষাটি ব্যবহার করা হত। ডক্টর ও মাস্টার উপাধি দুইটির মধ্যে আদিতে তেমন কোনও পার্থক্য ছিল না। কলাবিদ্যা বা ব্যাকরণ বিষয়ে সনদপ্রাপ্ত পণ্ডিতকে মাস্টার বলা হত, অন্যদিকে দর্শন, ধর্মতত্ত্ব, চিকিৎসাশাস্ত্র ও আইনশাস্ত্রে সনদপ্রাপ্ত পণ্ডিতকে ডক্টর বলা হত। পরবর্তীতে ধীরে ধীরে (বিশেষত জার্মানিতে) ডক্টর উপাধিটিকে উচ্চতর উপাধি বা পদবী হিসেবে স্বীকৃতি দেওয়া শুরু হয়, এবং এই প্রথাটিই আজ পর্যন্ত প্রচলিত। একই সময়ে খ্রিস্টান ধর্মরাজ পোপ কিংবা কোনও সম্রাট কখনও কখনও সম্মানসূচক উপাধি বা ডিগ্রি প্রদান করতেন।
মস্তিষ্ককাণ্ড

মস্তিষ্ককাণ্ড () মস্তিষ্কের পেছনের একটি অংশ যা শেষে সুষুম্নাকাণ্ড পর্যন্ত বিস্তৃত। মস্তিষ্ককাণ্ডকে মস্তিষ্কের গোড়া হিসেবে বিবেচনা করা যায়। এর অংশগুলোর মধ্যে রয়েছে মধ্য মস্তিষ্ক, পন্স, ও পশ্চাৎমস্তিষ্কের মেডুলা অবলংগাটা। কিছু ক্ষেত্রে অগ্রমস্তিষ্কের কডাল অংশের অন্তর্ভুক্ত আন্তরমস্তিষ্ককেও মস্তিষ্ককাণ্ডের অন্তর্গত হিসেবে ধরা হয়।
মস্তিষ্ককাণ্ড থেকে করোটিকা স্নায়ুর মাধ্যমে মুখ ও ঘাড়ের অংশে মূল চেষ্টীয় (মোটর) ও সংজ্ঞাবহ (সেনসরি) স্নায়ুগুলো বিস্তৃত। তেরো জোড়া করোটিকা স্নায়ুর মধ্যে দশ জোড়া (বা বারো জোড়া, যদি আন্তরমস্তিষ্ককে মস্তিষ্ককাণ্ডের অন্তর্ভুক্ত ধরা হয়) স্নায়ুর উৎপত্তি মস্তিষ্ককাণ্ড অংশে। এটি মস্তিষ্কের অত্যন্ত গুরুত্বপূর্ণ একটি অংশ, কারণ মস্তিষ্ক থেকে শরীরের অন্যান্য সকল অংশে চেষ্টীয় বা আজ্ঞাবহ স্নায়ু ও সংজ্ঞাবহ স্নায়ুর সংযোগ ঘটে মস্তিষ্ককাণ্ডের মধ্য দিয়ে।
হৃৎপিণ্ড ও শ্বাস তন্ত্রের কার্যক্রম নিয়ন্ত্রণে মস্তিষ্ককাণ্ডের মুখ্য ভূমিকা রয়েছে। এটি কেন্দ্রীয় স্নায়ুতন্ত্রের নিয়ন্ত্রণের পাশাপাশি শরীরের চেতনা বজায় রাখা ও ঘুম চক্র নিয়ন্ত্রণেও অত্যাবশ্যক ভূমিকা পালন করে। মস্তিষ্ককাণ্ড শরীরের জীবনরক্ষাকারী বহু কার্যক্রমের নিয়ন্ত্রক, যার মধ্যে রয়েছে, হৃৎস্পন্দন, শ্বাস-প্রশ্বাস গ্রহণ, ঘুম, খাদ্য গ্রহণ, ইত্যাদি।
সৈয়দ মোয়াজ্জেম আলী

সৈয়দ মোয়াজ্জেম আলী (১৮ জুলাই ১৯৪৪ – ৩০ ডিসেম্বর ২০১৯) একজন বাংলাদেশী বিদেশি পরিসেবা কর্মকর্তা এবং কর্মজীবনে তিনি একজন কূটনীতিক ছিলেন। বাংলাদেশের পররাষ্ট্র সচিব হিসাবে দায়িত্ব পালন করেছেন। ভাষা আন্দোলনকে আন্তর্জাতিক মাতৃভাষা দিবস হিসেবে স্বীকৃতি পাওয়ার ক্ষেত্রে তিনি ভূমিকা রাখেন। ২০২০ সালে গণ-বিষয়ক ক্ষেত্রে উল্লেখযোগ্য ভূমিকা রাখার জন্যে ভারত সরকার কর্তৃক পদ্মভূষণ সম্মানে ভূষিত হন। মুক্তিযুদ্ধে অবদানের জন্য তাকে ২০২২ সালে একুশে পদক (মরণোত্তর) প্রদান করা হয়।
মোয়াজ্জেম আলি ১৮ জুলাই ১৯৪৪ সালে পূর্ব ব্রিটিশ রাজ্যের সিলেটে জন্মগ্রহণ করেন। ১৯৬৬ সালে তিনি ঢাকা বিশ্ববিদ্যালয় থেকে এমএস পাস করেন । তিনি পাকিস্তান সিভিল সার্ভিসে যোগ দেন এবং লাহোরের সিভিল সার্ভিস একাডেমিতে প্রশিক্ষণ নেন। ১৯৭৩ থেকে ১৯৭৪ সাল পর্যন্ত তিনি জন হপকিন্স বিশ্ববিদ্যালয়, স্কুল অফ অ্যাডভান্সড ইন্টারন্যাশনাল স্টাডিজে পড়াশোনা করেন । 
আলি ওয়াশিংটন ডিসিতে পাকিস্তান দূতাবাসে কর্মরত ছিলেন, যখন বাংলাদেশের মুক্তিযুদ্ধ শুরু হয়েছিল, তিনি নির্বাসনে পাকিস্তান সরকারকে ত্যাগ করেছিলেন। তিনি যুক্তরাষ্ট্রে বাংলাদেশী দূতাবাস খুঁজে পেতে সহায়তা করেছিলেন। তিনি মার্কিন যুক্তরাষ্ট্র এবং জাতিসংঘের বাংলাদেশের পুনর্গঠনে সম্পদকে সহায়তা করতে সহায়তা করেছিলেন। ১৯৭৫ থেকে ১৯৭৮ সাল পর্যন্ত তিনি পোল্যান্ডে বাংলাদেশ দূতাবাসে কর্মরত ছিলেন। তিনি ১৯৮২-১৯৮৬ সালে নিউইয়র্কে জাতিসংঘের স্থায়ী মিশন এবং ১৯৮৬-১৯৮৮ সালে ভারতে বাংলাদেশী হাই কমিশনার হিসাবে কাজ করেছিলেন। 
উপসাগরীয় যুদ্ধের সময় সৌদি আরবের জেদ্দায় কনসাল চলাকালীন তিনি ভুটান, ইরান, লেবানন, তুর্কমেনিস্তান, ফ্রান্স, সিরিয়া এবং পর্তুগালে নিযুক্ত বাংলাদেশের রাষ্ট্রদূতের দায়িত্ব পালন করেন। মোয়াজ্জেম আলি বাংলাদেশের স্থায়ী প্রতিনিধি হিসেবে ইউনেস্কোর কাছে ২১ শে ফেব্রুয়ারিকে আন্তর্জাতিক মাতৃভাষা দিবস খসড়া প্রতিবেদন দিয়ে ভাষা আন্দোলনকে আন্তর্জাতিক দিবস হিসেবে প্রবর্তনের মাধ্যমে প্রতিষ্ঠা করতে সহায়তা করেছিলেন। তারপরে তিনি বাংলাদেশের পররাষ্ট্র সচিব হিসাবে দায়িত্ব পালন করেন, যেখানে তিনি ইউরোপে স্বল্পোন্নত দেশের রফতানির জন্য শুল্কমুক্ত করার জন্য কাজ করেছিলেন। ২০১৪ সালে তিনি ভারতে বাংলাদেশের হাই কমিশনার নিযুক্ত হন। 
ব‍্যক্তিগত জীবনে তিনি বিবাহিত ।
সৈয়দ মোয়াজ্জেম আলী ২০১৯ সালের ৩০ ডিসেম্বর মৃত্যুবরণ করেন।<ref>
শেরপুর

শেরপুর বাংলাদেশের উত্তরে অবস্থিত ময়মনসিংহ বিভাগের একটি শহর। প্রশাসনিকভাবে এটি শেরপুর জেলার সদরদপ্তর। এর আয়তন ২৩.৪ বর্গকিলোমিটার এবং জনসংখ্যা ৯৭,৯৭৯ জন। এটি ক শ্রেণীর পৌরসভা দ্বারা শাসিত হয়।
পুর্বে শেরপুরে যেতে ব্রহ্মপুত্র নদ খেয়া পাড়ি দিতে হত। খেয়া পারাপারের জন্য দশকাহন কড়ি নির্ধারিত ছিল বলে এ এলাকা দশকাহনিয়া নামে পরিচিতি লাভ করে। সপ্তদশ শতাব্দীর প্রথম দিকে ভাওয়ালের গাজী, ঈসা খানের বংশধর থেকে দশকাহনিয়া এলাকা দখল করে নেয়। দশকাহনিয়া পরগনা পরবর্তীতে গাজী বংশের শেষ জমিদার শের আলী গাজীর নামানুসারে শেরপুর নামে নামকরণ করা হয়।অন্য একটি মতে একসময়ে শেরপুর এলাকাটি গারো পাহাড় ও বিভিন্ন টিলা (যাকে স্থানীয় ভাষায় গড় বলা হয়) এবং ঘন জঙ্গলে আচ্ছাদিত ছিল, সেখানে প্রচুর বাঘ ছিল, সে মতে বাঘ কে শের এবং স্থান কে পুর নামে অভিহিত হতো,এই দুইয়ে মিলিয়ে শেরপুর নামকরণ হয়।
শেরপুর অঞ্চল প্রাচীনকালে কামরূপা রাজ্যের অংশ ছিল। মুঘল সম্রাট আকবরের শাসনামলে এই এলাকা দশকাহনিয়া বাজু নামে পরিচিত ছিল। ওয়ারেন হেস্টিংস থেকে কর্ণওয়ালিস-এর সময়ে ইস্ট ইন্ডিয়া কোম্পানি এবং স্থানীয় জমিদারদের বিরুদ্ধে ফকির-সন্ন্যাসী বিদ্রোহ অনুষ্ঠিত হয়; ফকির আন্দোলনের নেতা টিপু শাহ এই এলাকায় সার্বভৌমত্ব ঘোষণা করে এবং গরজরিপার তার রাজধানী স্থাপন করেন। খোশ মুহাম্মদ চৌধুরীর নেতৃত্বে শেরপুরের কামারের চরে ১৯০৬, ১৯১৪ ও ১৯১৭ সালে কৃষক সম্মেলন অনুষ্ঠিত হয়। ১৮৩৮-৪৮ সালে নানকার, টঙ্ক, বাওয়ালী, মহাজনী, ইজারাদারি ব্যবস্থার বিরুদ্ধে শেরপুরে কমিউনিস্টরা বিদ্রোহ করে। ১৮৯৭ সালে এক ভয়াবহ ভূমিকম্প ব্রহ্মপুত্রের গতিপথ পশ্চিম দিকে পরিবর্তন করে এবং যমুনার সঙ্গে একত্রীকরণ করতে বাধ্য করে; এটি অনেক প্রাচীন ভবনেও মারাত্মক ক্ষতি করে।
শেরপুর ময়মনসিংহ থেকে উত্তর পশ্চিমে এবং যমুনা সেতু থেকে উত্তর পূর্বে, ২৫°১'৯" উত্তর অক্ষাংশ এবং ৯০°০'৪৯" পূর্ব দ্রাঘিমাংশে অবস্থিত। সড়কপথে ঢাকা থেকে শেরপুরের দুরত্ব ১৯৮ কিলোমিটার।
২০১১ সালের আদমশুমারি অনুযায়ী শেরপুরের জনসংখ্যা ৯৭,৯৭৯ জন। যার মধ্যে পুরুষ ৪৯,৬২২ জন এবং নারী ৪৮,৩৫৭ জন। যারা ২২,৬৬৫টি পরিবারে বা খানায় বাস করে। নারী ও পুরুষের লিঙ্গ অনুপাত হল ১০০ঃ১০৩, যেখানে জাতীয় লিঙ্গ অনুপাত হল ১০০.৩ এবং জাতীয় শহুরে লিঙ্গ অনুপাত হল ১০৯। শেরপুর শহরের স্বাক্ষরতার হার ৫৬.২%, যেখানে জাতীয় শহুরে স্বাক্ষরতার হার ৬৬.৪%।
শেরপুর পৌরসভা
শেরপুর সরকারি ভিক্টোরিয়া একাডেমী
শেরপুর মিউনিসিপ্যাল ১৮৬৯ সালের ১৬ জুন প্রতিষ্ঠিত হয়। ১৯৬০ সালে মিউনিসিপ্যাল অ্যাডমিনিস্ট্রেশন অর্ডার অনুযায়ী মিউনিসিপ্যাল কমিটিতে পরিবর্তন হয়। ১৯৭২ সালে এটি পৌরসভায় রূপান্তর হয়। শেরপুর পৌরসভার আয়তন ২৩.৪ বর্গকিলোমিটার।
শেরপুর পৌরসভা ৯টি ওয়ার্ড ও ৪৬টি মহল্লা নিয়ে গঠিত। প্রতি ওয়ার্ডের জন্য সরাসরি ভোটে নির্বাচিত একজন কাউন্সিলর থাকেন। পৌরসভার প্রধান হলেন মেয়র। এছাড়াও তিন জন সংরক্ষিত নারী কাউন্সিলর রয়েছেন।
সৈয়দ আলতাফ হোসেন

সৈয়দ আলতাফ হোসেন (১৬ মার্চ ১৯২৩- ১২ নভেম্বর ১৯৯২) একজন বাংলাদেশী সাংবাদিক, রাজনীতিক ও আইনজীবী ছিলেন। তিনি কুষ্টিয়া-৩ আসনের সংসদ সদস্য ছিলেন। শেখ মুজিবুর রহমানের চতুর্থ মন্ত্রিসভায় (বাকশাল) রেলওয়ে প্রতিমন্ত্রী এবং মোশতাক আহমদের মন্ত্রিসভার সড়ক যোগাযোগ প্রতিমন্ত্রী হিসেবে দায়িত্ব পালন করেন।
সৈয়দ আলতাফ হোসেন ১৬ মার্চ ১৯২৩ সালে ব্রিটিশ ভারতের বেঙ্গল প্রেসিডেন্সির (বর্তমান বাংলাদেশ) কুষ্টিয়া জেলার বিষ্ণুদিয়া গ্রামে জন্মগ্রহণ করেন। তার পিতা সৈয়দ ইয়াদ আলী ও মাতা জরিনা খাতুন। তিনি ১৯৩৯ সালে কুষ্টিয়া সদর উপজেলার হরিনারায়ণপুর বহুমুখী উচ্চ বিদ্যালয় থেকে ম্যাট্রিকুলেশন, ১৯৪১ সালে কলকাতা ইসলামিয়া কলেজ থেকে আইএ এবং বিএ পাস করেন ১৯৪৪ সালে। কলকাতা বিশ্ববিদ্যালয় থেকে তিনি ১৯৪৬ সালে বিএল এবং ইতিহাসে এমএ ডিগ্রি লাভ করেন ১৯৪৭ সালে।
সৈয়দ আলতাফ হোসেন ১২ নভেম্বর ১৯৯২ সালে ঢাকায় মৃত্যুবরণ করেন।
হামিদ রেজা খান

মুহাম্মদ হামিদ রেজা খান বেরলভী ছিলেন ভারত উপমহাদেশের বিখ্যাত ইসলামী পণ্ডিত, মুফতি, মুহাদ্দিস, মুফাসসির, ফকিহ, সুফি, রাজনৈতিক ব্যাক্তিত্ব ও দার্শনিক। তিনি ১২৯২ হিজরীর রবিউল আউয়াল, ১৮৭৩ সালে ভারতের বেরেলী শহরে জন্মগ্রহণ করেন। আক্বীকার সময়ে তার নাম ছিল মুহাম্মদ, কারণ এটি পারিবারিক ঐতিহ্য ছিল। 
খান ছিলেন ইমাম আহমদ রেজা খানের পুত্র, ইমাম আহমদ রেজা নকি আলী খানের পুত্র, নকি আলি খান রেজা আলী খানের পুত্র। 
তিনি প্রাথমিক শিক্ষা তার পিতা ইমাম আহমদ রেজা খানের কাছ থেকে পেয়েছিলেন। তিনি ১৯ বছর বয়সে আনুষ্ঠানিক ইসলামী পড়াশোনা শেষ করেন। তিনি আরবী ও ফারসি, পাশাপাশি হাদীস, ফিকহ, দর্শন ও গণিতে দক্ষ ছিলেন।
খান তার "রিসাল-এ-জালিলা"র সংকলন সহ বিভিন্ন বিষয়ে বই লিখেছেন এবং অনুবাদ করেছেন। তিনি তার বাবার বইও অনুবাদ করেছিলেন। 
তিনি আদ দৌলতুল মক্কিয়া বিল মাদ'দাতিল গাইবিয়া আরবী থেকে উর্দুতে অনুবাদ করেছিলেন। এই বইটিতে বিশ্বনবী মুহাম্মাদ (সাল্লাল্লাহু আলাইহি ওয়াসাল্লাম)'র ইলমে গায়ব (অদৃশ্যের জ্ঞান) নিয়ে আলোচনা করা হয়েছে। 
খানের কাজের মধ্যে রয়েছে: 
হামিদ রেজা খান ১৩৬২ হিজরীর জমাদিউল আউয়ালের ১৭ তারিখ (২৩ মে, ১৯৪৩) নামাজ পড়ার সময় মৃত্যুবরণ করেন। তার জানাজার নামাজের ইমামতিত্ব করেন মোহাম্মদ আবদুল গফুর হাজারভি। তার সমাধিটি তার বাবার পাশে।
নিকলাই চের্নিখ

নিকলাই স্তেপানভিচ চের্নিখ (; ৬ অক্টোবর ১৯৩১ – ২৬ মে ২০০৪) ছিলেন একজন রুশ বংশোদ্ভূত সোভিয়েত জ্যোতির্বিজ্ঞানী এবং গ্রহাণু ও ধূমকেতুর আবিষ্কারক। তিনি ক্রিমিয়ার নাউচনিতে অবস্থিত ক্রিমিয়ান অ্যাস্ট্রোফিজিক্যাল অবজারভেটরিতে কাজ করতেন।
চের্নিখ ১৯৩১ সালের ৬ই অক্টোবর ভরনেঝ অবলাস্তের (বর্তমান লিপেৎস্ক অবলাস্ত) উসমান শহরে জন্মগ্রহণ করেন। তিনি জ্যোতির্বিজ্ঞান ও সৌরজগতের ক্ষুদ্র গ্রহের গতি বিষয়ক বিশেষজ্ঞ। তিনি ১৯৬৩ সাল থেকে ক্রিমিয়ার নাউচনিতে অবস্থিত ক্রিমিয়ান অ্যাস্ট্রোফিজিক্যাল অবজারভেটরিতে কাজ করতেন।
চের্নিখ ৭৪পি/স্মির্নভা-চের্নিখ ও ১০১পি/চের্নিখ নামক দুটি পাক্ষিক ধূমকেতু আবিষ্কার করেন। এছাড়া তিনি অসংখ্য গ্রহাণু আবিষ্কার করেন, তন্মধ্যে উল্লেখযোগ্য হল ২৮৬৭ স্তেইন্স ও ট্রোজার গ্রহাণু ২২০৭ অ্যান্টেনর। চের্নিখ তার স্ত্রী ও সহকর্মী লুদমিলা চের্নিখের সাথে কাজ করতেন। ১৯৭৯ সালে চেক জ্যোতির্বিজ্ঞানী আন্তোনিন ম্রকোস তাদের দুজনের সম্মানার্থে তাদের নামানুসারে তার আবিষ্কৃত গ্রহাণুর নামকরণ করেন ২৩২৫ চের্নিখ।
বৈশম্পায়ন

বৈশম্পায়ন () সংস্কৃত মহাকাব্য মহাভারতের ঐতিহ্যবাহী কথক। তিনি প্রাচীন ভারতীয় ঋষি যিনি কৃষ্ণ যজুর্বেদের আদি শিক্ষক ছিলেন। অশ্বলায়ন গৃহ্য সূত্রে তাঁকে মহাভারতাচার্য বলে উল্লেখ করা হয়েছে। তৈত্তিরীয় আরণ্যক এবং পাণিনির অষ্টাধ্যায়ীতেও তার উল্লেখ আছে।
বেদব্যাস এই মানব জগতে বৈশম্পায়নকে ১০০,০০০ শ্লোকের মহাভারত শিখিয়েছিলেন। তিনি তাঁর সর্প সত্র (সাপের বলি) এ রাজা জনমেজয়ের কাছে মহাকাব্যটি আবৃত্তি করেছিলেন বলে মনে করা হয়। হরিবংশ পুরাণটিও তাঁর দ্বারা পাঠ করা হয়েছে, যেখানে তিনি বেন রাজা থেকে পৃথুর উদ্ভবের কিংবদন্তি বর্ণনা করেছেন।
আর্থিক ব্যবস্থাপনা সংস্কার কর্মসূচি

আর্থিক ব্যবস্থাপনা সংস্কার কর্মসূচি বাংলাদেশ সরকারের অর্থ মন্ত্রণালয়ের অর্থ বিভাগের আওতাধীন একটি প্রোগ্রাম। 
আন্তর্জাতিক উন্নয়ন বিভাগের সহায়তায় বাংলাদেশ সরকার আর্থিক ব্যবস্থাপনা সংস্কার প্রোগ্রাম প্রতিষ্ঠা করেছিল। এটি ২০০৩ সালের ১ মার্চ থেকে কার্যক্রম শুরু করে
পল হিবার্ট

পল অ্যান্থনি হিবার্ট (; জন্ম: ২৩ জুলাই, ১৯৫২ - মৃত্যু: ২৭ নভেম্বর, ২০০৮) ভিক্টোরিয়ার ব্রান্সউইক এলাকায় জন্মগ্রহণকারী প্রথিতযশা অস্ট্রেলীয় আন্তর্জাতিক ক্রিকেটার ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৯৭৭ সালে সংক্ষিপ্ত সময়ের জন্যে অস্ট্রেলিয়ার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর অস্ট্রেলীয় ক্রিকেটে ভিক্টোরিয়া দলের প্রতিনিধিত্ব করেন। দলে তিনি মূলতঃ বামহাতি ব্যাটসম্যান হিসেবে খেলতেন। এছাড়াও, বামহাতে মিডিয়াম বোলিংয়ে পারদর্শী ছিলেন পল হিবার্ট।
অ্যাবারফেল্ডাই পার্ক সিসি’র পক্ষে ক্রিকেট খেলায় সূচনা ঘটে তার। এরপর, কার্লটনে জেলা পর্যায়ের ক্রিকেটে অংশ নেন। ১৯৭৪-৭৫ মৌসুম থেকে ১৯৮৬-৮৭ মৌসুম পর্যন্ত পল হিবার্টের প্রথম-শ্রেণীর খেলোয়াড়ী জীবন চলমান ছিল। দীর্ঘদেহের অধিকারী ছিলেন।
দুইজন ব্যাটসম্যানের একজন হিসেবে প্রথম-শ্রেণীর ক্রিকেটে কোন বাউন্ডারি ছাড়াই সেঞ্চুরি করার গৌরব অর্জন করেন। অপরজন হচ্ছেন - ১৯৭৬-৭৭ মৌসুমে অরেঞ্জ ফ্রি স্টেট বনাম গ্রিকুয়াল্যান্ড ওয়েস্টের খেলায় ডার্বিশায়ারের ব্যাটসম্যান অ্যালেন হিল। তিনি ১০৩ রান তুলেছিলেন।। ক্লাব ক্রিকেটে ৬৯ গড়ে ৪৮৬ রান তোলার স্বীকৃতিস্বরূপ ১৯৭৪-৭৫ মৌসুমে ভিক্টোরিয়া দলে অন্তর্ভূক্তি ঘটে তার।
সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন পল হিবার্ট। ২ ডিসেম্বর, ১৯৭৭ তারিখে ব্রিসবেনে সফরকারী ভারত দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল।
১৯৭৭-৭৮ মৌসুমের গ্রীষ্মে সফররত ভারতীয় একাদশের বিপক্ষে দূর্দান্ত সেঞ্চুরি করেন। ফলশ্রুতিতে, অস্ট্রেলীয় টেস্ট দলে অন্তর্ভূক্তির সুযোগ ঘটে তার। এ সেঞ্চুরিটিই প্রথম-শ্রেণীর ক্রিকেটে তার প্রথম ছিল। তবে, ইনিংসটিতে কোন বাউন্ডারি মারেননি। এছাড়াও, ঐ সময়ে উদ্বোধনী ব্যাটসম্যানের ঘাটতি লক্ষণীয় ছিল।
ব্যাটিংয়ে অভিজ্ঞ উদ্বোধনী ব্যাটসম্যান হিসেবে ভারতের বিপক্ষে সিরিজের প্রথম টেস্টে অংশ নেন। উভয় ইনিংসেই তিনি ব্যর্থ হন ও দ্বিতীয় টেস্ট থেকে বাদ পড়েন। তবে, ৭৭ বল মোকাবেলা করে ১৩ ও ২ রান তুলতে সমর্থ হয়েছিলেন। ভিক্টোরিয়ার সাবেক অধিনায়ক রে ব্রাইট মন্তব্য করেন যে, দূর্ভাগ্যবশতঃ গাব্বার সবুজ উইকেটে নিজেকে মেলে ধরতে ব্যর্থ হয়েছিলেন তিনি। যদি, অ্যাডিলেডের সমান উইকেট থাকতো, তা হলে যে তিনি কি করতেন কে জানে? তার পরিবর্তে জন ডাইসন স্থলাভিষিক্ত হন।
টেস্ট ক্রিকেট থেকে উপেক্ষিত হবার পর অনেকগুলো মৌসুম ভিক্টোরিয়ার পক্ষে খেলতে থাকেন। ১৯৮৩-৮৪ মৌসুমে আট শতাধিক রান তুলেন। ১৯৮৫-৮৬ মৌসুমে ৭২৫ রান তুলে প্রথম-শ্রেণীর ক্রিকেটকে বিদেয় জানান।
ক্রিকেট খেলা থেকে অবসর নিয়ে কোচিং জগতের দিকে ধাবিত হন। এসেনডন ক্রিকেট ক্লাবের ব্যাটিং কোচের দায়িত্ব পালনের পর প্রেস্টন ড্রুইডস ক্রিকেট ক্লাবের কোচ হিসেবে নিযুক্ত হন।
জীবনের শেষ বছরগুলোয় বেশ সমস্যাক্রান্ত ছিলেন। মাত্রাতিরিক্ত মদ্যপানে শারীরিক সমস্যায় আক্রান্ত হন তিনি। ২৭ নভেম্বর, ২০০৮ তারিখে ৫৬ বছর বয়সে ভিক্টোরিয়ার মেলবোর্নের শহরতলী এসেনডন এলাকায় পল হিবার্টের দেহাবসান ঘটে। ব্যক্তিগত জীবনে বিবাহিত ছিলেন। মৃত্যুকালে স্ত্রী ও দুই সন্তান রেখে যান।
খন্দকার রশিদুজ্জামান দুদু

খন্দকার রশিদুজ্জামান খান দুদু (৬ সেপ্টেম্বর ১৯৪৪ - ৪ ফেব্রুয়ারি ২০১৪) ছিলেন একজন বাংলাদেশী ব্যবসায়ী, মুক্তিযোদ্ধা ও বাংলাদেশ আওয়ামী লীগের রাজনীতিবিদ। তিনি কুষ্টিয়া-৩ (সদর) আসনের নবম জাতীয় সংসদ সদস্য ছিলেন।
খন্দকার রশীদুজ্জমান দুদু ৬ সেপ্টেম্বর ১৯৪৪ সালে ব্রিটিশ ভারতের বেঙ্গল প্রেসিডেন্সির (বর্তমান বাংলাদেশ) কুষ্টিয়া সদর উপজেলার ঝাউদিয়া গ্রামে জন্মগ্রহণ করেন। তার পিতার নাম মহাম্মদ হোসেন।
খন্দকার রশীদুজ্জমান দুদু ছাত্রাবস্থায় বাংলাদেশ ছাত্রলীগের সঙ্গে জড়িত ছিলেন। তিনি ১৯৬৯ সালে কুষ্টিয়া সরকারি কলেজ ছাত্র সংসদের ভিপি নির্বাচিত হন। ঊনসত্তরের গণঅভ্যুত্থানে তার অংশগ্রহণ ছিল। আইয়ুব খান বিরোধী গণআন্দোলনে তিনি ছাত্র সংগ্রাম পরিষদ কুষ্টিয়া জেলা শাখার আহ্বায়ক ছিলেন।
১৯৭১ সালে বাংলাদেশ স্বাধীন হওয়ার পর তিনি কুষ্টিয়া জেলা যুবলীগের সভাপতি নির্বাচিত হন। এরপর তিনি কুষ্টিয়া জেলা আওয়ামী লীগের প্রথমে সাংগাঠনিক সম্পাদক ও ২০০৪ সালে আহবায়ক ও সভাপতি নির্বাচিত হন ও আমৃত্যু জেলা আওয়ামী লীগের সভাপতি ছিলেন। ২০০৮ সালের নবম জাতীয় সংসদ নির্বাচনে কুষ্টিয়া-৩ (সদর) আসন থেকে তিনি সংসদ সদস্য নির্বাচিত হন।
তিনি ১৯৮৫-১৯৯১ ও ১৯৯২-১৯৯৬ পর্যন্ত কুষ্টিয়া চেম্বার অব কমার্স এন্ড ইন্ডাস্ট্রির সভাপতি ছিলেন। তিনি ১৯৯৪-১৯৯৬ পর্যন্ত এফবিসিসিআইয়ের সহসভাপতি এবং ১৯৯৮-২০০১ সাল পর্যন্ত রূপালী ব্যাংকের চেয়ারম্যান হিসেবে দায়িত্ব পালন করেন।
দুদুর একপুত্র ও দুই কন্যা সন্তান। ছেলে রিয়াদ খন্দকার ও বড় মেয়ে শাওলি খন্দকার যুক্তরাষ্ট্র প্রবাসী। তার ছোট মেয়ে সাবরিনা সোবহান বসুন্ধরা গ্রুপের ব্যবস্থাপনা পরিচালক সায়েম সোবহান আনভীরের স্ত্রী।
খন্দকার রশীদুজ্জমান দুদু ২০১৪ সালের ৪ ফেব্রুয়ারি ঢাকার বসুন্ধরা আবাসিক এলাকার অ্যাপোলো হাসপাতালে ব্রেইনস্টেমের চিকিৎসাধীন অবস্থায় মৃত্যুবরণ করেন। মৃত্যুকালে তার বয়স হয়েছিল ৭৩ বছর। কুষ্টিয়া কেন্দ্রীয় পৌর গোরস্থানে যথাযোগ্য মর্যাদায় তাকে সমাহিত করা হয়।
ওয়েস্টার্ন ডেডিকেটেড ফ্রেট কররিডর

ওয়েস্টার্ন ডেডিকেটেড ফ্রেইট করিডোর বা ওয়েস্টার্ন ডিএফসি হ'ল ভারতীয় রেলওয়ে দ্বারা ভারতে নির্মাণাধীন একটি ব্রডগেজ ফ্রেট করিডর। এটি ভারতের রাজধানী দিল্লি এবং এর অর্থনৈতিক কেন্দ্র মুম্বাইকে সংযুক্ত করবে। এই করিডরটি ১,৪৮৩ কিমি দূরত্বকে অতিক্রম করে এবং বিদ্যুতায়িত দুটি লাইনের পরিচালিত হবে। পার্থলা জংশন থেকে তুঘলাকাবাদ পর্যন্ত একটি একক লাইনের শাখা রেলপথ প্রস্তাবিত রয়েছে। এটি বিদ্যমান দিল্লি-মথুরা মূল লাইনের সমান্তরালভাবে চলবে। রেওয়াড়ি থেকে দাদ্রি যাওয়ার রুটটি সম্পূর্ণ নতুন লাইন হবে এবং দাদ্রি আর খুজা জংশনের সাথে সংযুক্ত হবে, যা এই করিডোরকে ইস্টার্ন ডেডিকেটেড ফ্রেট করিডরের সাথে সংযুক্ত করবে।
পশ্চিম উত্সর্গীকৃত পণ্য করিডোর শুরু হবে দিল্লির কাছাকাছি দাদরিতে। উত্তরপ্রদেশ মধ্যে রেলওয়ে একটি নতুন রেলপথ নির্মিত হবে দাদরি - রেওয়ারী মধ্যে এবং তারপর বিদ্যমান লাইন সমান্তরাল ভাবে চলবে হবে নারনাউল, রীনগুস হয়ে। অন্যান্য গুরুত্বপূর্ণ স্টেশন হল- রাজস্থানের মধ্যে ফুলেরা এবং মারওয়ার জংশন, গুজরাতের মধ্যে পালানপুর, আমলি রোড (সবরমতী), মাকারপুরা (ভাদোদারায়), গথাঙ্গাম/কসাদ এবং মহারাষ্ট্রে নভি মুম্বইয়ের নভ-শিভার কাছাকাছি জেএনপিটি বন্দরের আগে ভাসাই রোড।
চুক্তি করার উদ্দেশ্যে এই করিডোর একাধিক বিভাগে বিভক্ত।
গুরু.কম

গুরু.কম হলো মুক্তপেশাজীবী বা ফ্রিল্যান্সারদের জন্য অনলাইন মার্কেটপ্লেস্ বা মুক্তবাজার। এটি মুক্তপেশাজীবীদেরকে কমিশনের ওপর তাদেরকে কাজ খুঁজে পেতে অনুমোদন দিয়ে থাকে। এটি ইমুনলাইটার.কম হিসেবে ১৯৯৮ সালে পেনসিলভানিয়ার পিট্‌সবার্গে প্রতিষ্ঠিত হয়। এর সদরদপ্তরও পিটসবার্গে অবস্থিত।
১৯৯৮ সালে emoonlighter.com হিসেবে এটি প্রতিষ্ঠা লাভ করে। পরবর্তীতে গুরু ইনক্ নামে ১৯৯৯ সালে এটি তার নাম পরিবর্তন করে নতুনভাবে যাত্রা শুরু করে। কোম্পানিটি সান ফ্রান্সিসকোতে অনলাইন ক্লিয়ারিং হাউস হিসেবে দুই ভাই জন ও জেমস স্লাভেটের দ্বারা পরিচালিত হতো।
২০০১ সালের মে মাসে ফ্লোরিডার স্টাফিং কোম্পানি স্পেরিওন এর সাবেক সিইও রে মার্সি গুরু ইনক্ এর সিইও হন্। তিনি নতুন সফটওয়্যার ডেভেলপ করার জন্য জানজ ও কম্পিউটার প্রকৌশলী ডান ক্রো কে নিয়োগ দেন। গুরু ডট কম থেকে ফিক্সড প্রাইস ও আওয়ারলি- উভয় প্রকারের প্রজেক্ট পাওয়া যায়। গুরু ডটকম থেকে অর্থ উত্তোলনের জন্য পেপাল, পেওনিয়ার ও ব্যাংক ট্র্যান্সফার পদ্ধতি ব্যবহার করতে হয়
ইউনিক্রু গুরু ডট কম (guru.com) ডোমেন নেম ও লোগো eMoonlighter.com কে বিক্রি করে দেয় এবং পরবর্তীতে গুরু ডট কম হিসেবেই আত্মপ্রকাশ করে।
ফ্রিল্যান্সার.কম

ফ্রিল্যান্সার.কম হলো বিশ্বব্যাপী সমাদৃত মুক্তপেশাজীবীদের জন্য অনলাইন মার্কেট প্লেসের ওয়েবসাইট। ওয়েবসাইটটির কর্মীরা এর মাধ্যমে বিভিন্ন কোম্পানির কাজ অনলাইনের মাধ্যমে ঘরে বসেই করতে পারে। এটি ২০০৯ সালে অস্ট্রেলিয়ার সিডনিতে প্রতিষ্ঠিত হয়। বর্তমানে এটির কার্যালয় লন্ডন, ম্যানিলা, ভ্যানকুভার এবং বুয়েনোস আইরেস ও রয়েছে।
ফ্রিল্যান্সার ডট কম হলো একধরনের অনলাইন মার্কেট প্লেস যেখানে ঘরে বসেই বিদেশি বড় বড় কোম্পানিদের কাজ করা যায়। এই সাইটটি তাদের কর্মীদের নির্দিষ্ট প্রক্রিয়ার মাধ্যমে কাজ দিয়ে থাকে।
ফ্রিল্যান্সার ডট কম তাদের কর্মীদের প্রতি মাসে কাজের ১০% করে আর্থিক মূল্য পরিশোধ করে থাকে।
ওয়েবসাইটটির অধিকাংশ ব্যবহারকারী হচ্ছে ভারত, যুক্তরাষ্ট্র, ফিলিপাইন, পাকিস্তান এবং যুক্তরাজ্যের, কিন্তু এটির ব্যবহারকারী বিশ্বের ২৪৭টি দেশ, রাজ্য ও এলাকায় ছড়িয়ে রয়েছে।
ওয়েবসাইটটি বিশ্বের বিভিন্ন কোম্পানি থেকে শীর্ষ তিন ধরনের কাজ পেয়ে থাকে। যার মধ্যে ৩৪% আইটি ও সফটওয়্যার, ৩১% ডিজাইন, মিডিয়া ও স্থাপত্য এবং ১৩% লেখা ও কন্টেন্ট তৈরির অনুরোধ পেয়ে থাকে। কোম্পানিটির কার্যালয় বর্তমানে ম্যানিলা, সিডনি, ভানকোভার, ব্রিটিশ কলাম্বিয়া, কানাডা, বুয়েন্স আয়ার্স, লন্ডন এবং জাকার্তায় রয়েছে।
ভেলপুরি

ভেলপুরি এক ধরনের নাস্তা জাতীয় খাবার যা বাংলাদেশ, ভারত, নেপাল সহ দক্ষিণ এশিয়ার দেশগুলোতে প্রচলিত। বাংলাদেশে পুরান ঢাকার ভেলপুরি বিখ্যাত যা ঢাকাই ভেলপুরি নামে সমধিক পরিচিত। ভারতের মুম্বাইয়ের সমুদ্র সৈকতে যে ভেলপুরি বিক্রি হয় তা দেখতে অনেকটা বাংলাদেশের ঝালমুড়ির মতো৷
ঢাকাই ভেলপুরির অনন্য বৈশিষ্ট্য হচ্ছে যে এর পুরির মধ্যে পুর দেয়া থাকে। পুরি সাধারণত সুজি বা ময়দা দিয়ে তৈরি করা হয়। ব্যাটারের সঙ্গে কালিজিরা মিশিয়ে দেয়া হয়। সিদ্ধ ছোলা ও আলুর সঙ্গে শসা/খিরা এবং অন্যান্য জিনিস মিশিয়ে পুর তৈরি করা হয়। অনেক সময় পুর হিসেবে ডালের ঘুগনি ব্যবহার করা হয়।
অঞ্চলভেদে ভারতে ভেলপুরি বিভিন্ন ধরনের হয়। ভেলপুরি তৈরিতে সাধারণত মুড়ি এবং বেসনের নুডলস ব্যবহার করা হয়। সাথে বৈচিত্র্য অনুযায়ী অন্যান্য উপাদান যোগ করা হয়। উত্তর ভারতে সিদ্ধ আলু ছোট ছোট টুকরো করে দেয়া হয়।
ব্রহ্মাণাপাল্লি বালাইয়াহ

ব্রহ্মাণাপাল্লি বালাইয়াহ একজন ভারতীয় রাজনীতিবিদ ছিলেন যিনি ভারতীয় জাতীয় কংগ্রেসের রাজনীতির সাথে যুক্ত ছিলেন। ১৯৭৮ সালে তিনি কামারেড্ডি থেকে অন্ধ্রপ্রদেশ বিধানসভার সদস্য হিসেবে নির্বাচিত হয়েছিলেন। তিনি হৃদরোগে আক্রান্ত হয়ে ২০১৯ সালের ২১ ফেব্রুয়ারি মৃত্যুবরণ করেন।
মাইকেল টি. সাংমা

মাইকেল টি. সাংমা একজন ভারতীয় রাজনীতিবিদ ছিলেন। ২০১৩ সালে তিনি তিক্রিকিল্লা থেকে মেঘালয় বিধানসভার সদস্য হিসেবে নির্বাচিত হয়েছিলেন। তিনি ৪১ বছর বয়সে হৃদরোগে আক্রান্ত হয়ে ২০১৯ সালের ১৩ আগস্ট মৃত্যুবরণ করেন।
এস. এ. এম. হুসাইন

এস. এ. এম. হুসাইন একজন ভারতীয় রাজনীতিবিদ ছিলেন যিনি দ্রাবিড় মুনেত্র কড়গমের রাজনীতির সাথে যুক্ত ছিলেন। ২০০১ সালে তিনি ত্রিপ্লিকেন থেকে তামিলনাড়ু বিধানসভার সদস্য হিসেবে নির্বাচিত হন। তিনি ২০১৯ সালের ৬ আগস্ট ৮০ বছর বয়সে মৃত্যুবরণ করেন।
শিবলাল শর্মা

শিবলাল শর্মা একজন ভারতীয় রাজনীতিবিদ ছিলেন যিনি ভারতীয় জাতীয় কংগ্রেসের রাজনীতির সাথে যুক্ত ছিলেন। তিনি ১৯৮৫ সালে চাচিওত থেকে হিমাচল বিধানসভার সদস্য হিসেবে নির্বাচিত হয়েছিলেন। তিনি ২০১৯ সালের ২১ এপ্রিল ৮০ বছর বয়সে হৃদরোগে আক্রান্ত হয়ে মৃত্যুবরণ করেন।
টি. কে. নাল্লাপ্পান

টি. কে. নাল্লাপ্পান একজন ভারতীয় রাজনীতিবিদ ছিলেন যিনি ভারতের কমিউনিস্ট পার্টির রাজনীতির সাথে যুক্ত ছিলেন। তিনি ১৯৮০ সালে পেরুন্দুরাই থেকে তামিলনাড়ু বিধানসভার সদস্য হিসেবে নির্বাচিত হয়েছিলেন। তিনি ২০১৯ সালের ২৬ জুলাই ৮৭ বছর বয়সে মৃত্যুবরণ করেন।
সতীশ কুমার চৌহান

সতীশ কুমার চৌহান একজন ভারতীয় রাজনীতিবিদ ছিলেন যিনি ভারতীয় জাতীয় কংগ্রেসের রাজনীতির সাথে যুক্ত ছিলেন। ১৯৮৫ সালে তিনি ভাইন্সদেহি থেকে মধ্যপ্রদেশ বিধানসভার সদস্য হিসেবে নির্বাচিত হয়েছিলেন। তিনি ২০১৯ সালের ২৯ মার্চ হৃদরোগে আক্রান্ত হয়ে ৫৮ বছর বয়সে মৃত্যুবরণ করেন।
জয় কৃষাণ শর্মা

জয় কৃষাণ শর্মা (১১ ফেব্রুয়ারি ১৯৪৩ – ১০ সেপ্টেম্বর ২০১৯) একজন ভারতীয় শিক্ষক, কৃষিবিদ, রাজনীতিবিদছিলেন যিনি ভারতীয় জনতা পার্টির রাজনীতির সাথে যুক্ত ছিলেন। তিনি ১৯৯৮ সালে সান্তোখগড় থেকে হিমাচল প্রদেশ বিধানসভার সদস্য হিসেবে নির্বাচিত হয়েছিলেন। তিনি ২০০০ সাল থেকে ২০০৩ সাল পর্যন্ত হিমাচল প্রদেশ ভারতীয় জনতা পার্টির সভাপতি হিসেবে দায়িত্ব পালন করেছেন। তিনি ২০১৯ সালের ১০ সেপ্টেম্বর মৃত্যুবরণ করেন।
উমেশ ভাট ভাভিকেরি

উমেশ ভাট ভাভিকেরি একজন ভারতীয় রাজনীতিবিদ ছিলেন যিনি ভারতীয় জাতীয় কংগ্রেসের রাজনীতির সাথে যুক্ত ছিলেন। ১৯৮৯ সালে তিনি আনকোলা থেকে কর্ণাটক বিধানসভার সদস্য হিসেবে নির্বাচিত হয়েছিলেন। এছাড়াও তিনি লোকশিক্ষা ট্রাস্টের সভাপতি ছিলেন। এটি "সংযুক্ত কর্ণাটক" নামের একটি কন্নড় ভাষার সংবাদপত্র প্রকাশ করে থাকে। তিনি হৃদরোগে আক্রান্ত হয়ে ২০১৯ সালের ১৩ আগস্ট ৭২ বছর বয়সে মৃত্যুবরণ করেন।
এম. সত্যনারায়ণা

এম. সত্যনারায়ণা একজন ভারতীয় রাজনীতিবিদ ছিলেন যিনি ভারতীয় জাতীয় কংগ্রেসের রাজনীতির সাথে যুক্ত ছিলেন। ২০০৮ সালে তিনি চামুণ্ডেশ্বরী থেকে কর্ণাটক বিধানসভার সদস্য হিসেবে নির্বাচিত হয়েছিলেন। তিনি ২০১৯ সালের ৬ জুন ৭৪ বছর বয়সে মৃত্যুবরণ করেন।
বিজয়কুমার খান্দ্রে

বিজয়কুমার খান্দ্রে একজন ভারতীয় রাজনীতিবিদ ছিলেন যিনি ভারতীয় জাতীয় কংগ্রেসের রাজনীতির সাথে যুক্ত ছিলেন। তিনি ১৯৮৯ ও ১৯৯৪ সালে ভাল্কি থেকে কর্ণাটক বিধানসভার সদস্য হিসেবে নির্বাচিত হয়েছিলেন। তার বাবা ভীমান্না খান্দ্রে কর্ণাটক সরকারের মন্ত্রী হিসেবে দায়িত্ব পালন করেছেন এবং তার ভাই ঈশ্বরা খান্দ্রে কর্ণাটক প্রদেশ কংগ্রেস কমিটির কার্যকরী সভাপতি হিসেবে দায়িত্ব পালন করছেন। তিনি ২০১৯ সালের ২৯ এপ্রিল ৬০ বছর বয়সে হৃদরোগে আক্রান্ত হয়ে মৃত্যুবরণ করেন।
বোম্মা ভেঙ্কটেশ্বর

বোম্মা ভেঙ্কটেশ্বর একজন ভারতীয় রাজনীতিবিদ ছিলেন যিনি ভারতীয় জাতীয় কংগ্রেসের রাজনীতির সাথে যুক্ত ছিলেন। তিনি ১৯৯৯ সালে ইন্দুর্থি থেকে অন্ধ্রপ্রদেশ বিধানসভার সদস্য হিসেবে নির্বাচিত হয়েছিলেন। তিনি ২০১৯ সালের ১৮ মার্চ ৭৮ বছর বয়সে হৃদরোগে আক্রান্ত হয়ে মৃত্যুবরণ করেন।
জুনায়েদ মিয়া

জারনেড মিয়া (বাংলা: জুনায়েদ মিয়া; জন্ম: ৬ সেপ্টেম্বর ১৯৯১) বাংলাদেশী বংশোদ্ভূত ইংরেজ গায়ক-গীতিকার এবং নৃত্যশিল্পী। তিনি ওয়ার্নার মিউজিক গ্রুপের সাথে চুক্তিবদ্ধ এবং এর আগে ২পয়েন্ট৯ রেকর্ডস এবং আইকে রেকর্ডসের সাথে চুক্তি স্বাক্ষর করেছেন। পূর্ব লন্ডনের জারনেড গত বছর লন্ডন এবং লস অ্যাঞ্জেলেস উভয় জায়গায় রেকর্ডিং এবং লেখালেখি করেন, প্রযোজনা ক্রেডিট আসে এডিপি (ক্রেপ্ট এবং কোনান, জায়ন মালিক) ক্রিশান (ক্রিস ব্রাউন, কিড ইন্ক), উইলি ডোনাট (জেরেমিহ) থেকে এবং ট্র্যাকের কথা গ্রন্থনায় ড্রেড আফটারথ প্রোডিজি ক্যান্ডিস পিলেই।
তার সর্বশেষ একক টাকিলা রেকর্ড করা হয়েছে এবং এটি লসএঞ্চেলসে লেখা হয়। তার প্রথম মিক্সটেপ-এর সহ লেখক ও প্রযোজক হলেন সুপার প্রযোজক ক্রিশান, যার ক্রেডিটগুলোর কয়েকটি হলো ক্রিস ব্রাউন (এইচবিওএএফএম), কিড ইন্ক এবং লিটল মিক্স।
জুনায়েদের ধরনে সমসাময়িক আর’এনবি/পপ প্রভাব রয়েছে যা স্বতন্ত্র এবং বিশুদ্ধ উভয়ই। বিবিসি রেডিও ১এক্সট্রাতে তার ইউকে হেভিওয়েট ডিজে টার্গেটের সমর্থন ছিল, পাশাপাশি বিবিসি রেডিও ১এক্সট্রা আগস্ট জুড়ে বিবিসি শিল্পী হিসাবে উপস্থাপিত করে সাথে বিখ্যাত ট্রেভর নেলসন, চার্লি স্লোথ, এ.ডট, জ্যামজ সুপারনোভা থেকে অতিরিক্ত সমর্থন পেয়েছেন !
জুনায়েদ মিয়া পূর্ব লন্ডনে বাংলাদেশি মুসলিম পিতা-মাতার ঘরে জন্মগ্রহণ করেন। তিনি বাংলাদেশি বংশোদ্ভূত এবং তার দুইজন বোন রয়েছে। জুনায়েদ নিজের নৃত্য দলের সম্মুখে অবস্থান করেছেন।
২০১০ সালের এপ্রিলে ফ্রি মিক্স টেপ ডাবল চেক থেকে মিয়ার প্রথম একক "স্যুইচ মি অন" প্রকাশিত হয়, এটি ২পয়েন্ট৯ রেকর্ডস-এর অধীনে প্রকাশিত হয়। "স্যুইচ মি অন" এর পরে "রেজেকট", "আইমা ফাইটার", "হিরো", "ইন অ্যান্ড আউট" এবং "কার্নিভাল গার্ল" প্রকাশিত হয়। ২০১০ সালের জুনে লন্ডনের মাইদা ভেল স্টুডিওতে ববি ফ্রিক্সনের উপস্থাপিত শিল্পী হিসাবে বিবিসি এশিয়ান নেটওয়ার্কে সঙ্গীত পরিবেশন করেন। ২০১০ সালের আগস্টে তিনি শাহরুখ খানের রা.ওয়ান ছবির অভিনেতা ও কর্মিদের জন্য আয়োজিত একটি পার্টিতে সঙ্গীত পরিবেশন করেন।
২০১০ সালের অক্টোবরে মিয়ার প্রথম অ্যালবাম ডাবল চেক প্রকাশিত হয়। ২০১৩ সালে আগস্টে তার দ্বিতীয় অ্যালবাম ১৯৯১ প্রকাশিত হয়।
২০১৩ সালের ফেব্রুয়ারিতে মিয়া "লাইট ইউর ফোন আপ" প্রকাশ করেন। ভালোবাসা দিবসের উপহার হিসাবে বিনামূল্যে ডাউনলোডের জন্য তিনি ট্র্যাকটি অনলাইনে দেন। ২০১৩ সালের ডিসেম্বরে বিবিসি এশিয়ান নেটওয়ার্কে বাংলাদেশ সংগীত সপ্তাহের অংশ হিসাবে টমি সান্ধু তার সাক্ষাৎকার নেন। ২০১৫ সালের অক্টোবরে বিবিসি এশিয়ান নেটওয়ার্কে নাদিয়া আলী তার সাক্ষাৎকার নেন।
ভূগোলের রূপরেখা

নিচের রূপরেখাটি ভূগোল বিষয়টির একটি সংক্ষিপ্ত বিবরণ এবং সাময়িক দিকনির্দেশক হিসাবে উপস্থাপন করা হয়েছে:
ভূগোল – পৃথিবী এবং এর অধিবাসীদের বিবরণ।
"মানব ও প্রাকৃতিক বিজ্ঞানের মধ্যে সেতু" হিসাবে ভূগোল দুটি প্রধান শাখায় বিভক্ত:
ভূগোলের অন্যান্য শাখাগুলির মধ্যে রয়েছে:
এসমস্ত শাখা সম্পর্কে নিচে বর্ণিত হলো...
সোমা ভুপালা

সোমা ভুপালা একজন ভারতীয় রাজনীতিবিদ ছিলেন। যিনি ভারতীয় জাতীয় কংগ্রেসের রাজনীতির সাথে যুক্ত ছিলেন। তিনি তিনবার অন্ধ্রপ্রদেশ বিধানসভার সদস্য হিসেবে নির্বাচিত হয়েছিলেন। তিনি ২০১৯ সালের ১৮ আগস্ট ৯২ বছর বয়সে মৃত্যুবরণ করেন।
কিরণ কুমার গগৈ

কিরণ কুমার গগৈ একজন ভারতীয় শিক্ষক ও রাজনীতিবিদ ছিলেন যিনি অসম গণ পরিষদের রাজনীতির সাথে যুক্ত ছিলেন। ১৯৮৫ সালে তিনি মোরান থেকে অসম বিধানসভার সদস্য হিসেবে নির্বাচিত হয়েছিলেন।
রাজনীতিতে আসার পূর্বে কিরণ কুমার গগৈ লেজাই উচ্চ মাধ্যমিক বিদ্যালয়ে হিন্দির শিক্ষক ছিলেন। তিনি ডিব্রুগড় জেলা অসম সাহিত্য সভার সভাপতি ছিলেন ও মৃত্যুর পূর্ব পর্যন্ত অসম সাহিত্য সভার কেন্দ্রীয় কমিটির সদস্য ছিলেন। তিনি অসম পেট্রোকেমিক্যালস লিমিটেডের চেয়ারম্যান হিসেবেও দায়িত্ব পালন করেছেন।
তিনি ২০১৯ সালের ৮ জুন ৬৪ বছর বয়সে মৃত্যুবরণ করেন।
সুবোধ দাস

সুবোধ দাস (১ নভেম্বর ১৯৪৭ — ২৪ ফেব্রুয়ারি ২০১৯) একজন ভারতীয় রাজনীতিবিদ ছিলেন যিনি ভারতের কমিউনিস্ট পার্টি (মার্ক্সবাদী) এর রাজনীতির সাথে যুক্ত ছিলেন। তিনি টানা আটবার ত্রিপুরা বিধানসভায় পানিসাগর থেকে বিধায়ক হিসেবে নির্বাচিত হয়েছেন।
সুবোধ দাস সিলেটের হবিগঞ্জে ১৯৪৭ সালের ১ সেপ্টেম্বর জন্মগ্রহণ করেন। তার বাবার নাম বিহারী দাস ও মায়ের নাম নলিনী দাস। পরে তারা ত্রিপুরা চলে আসেন।
সুবোধ দাস ১৯৬৫ সালে ভারতের কমিউনিস্ট পার্টি (মার্ক্সবাদী) এর সদস্য হন। তিনি ১৯৭৭ সাল থেকে ২০১৮ সাল পর্যন্ত ত্রিপুরা বিধানসভায় পানিসাগরের বিধায়ক হিসেবে দায়িত্ব পালন করেছেন। এছাড়া, তিনি ১৯৯৩ সাল থেকে ২০০৪ সাল পর্যন্ত ত্রিপুরা সরকারের পঞ্চায়েত মন্ত্রী হিসেবে দায়িত্ব পালন করেছেন। তিনি ১৯৭৮ সাল থেকে ২০১৩ সাল পর্যন্ত ভারতের কমিউনিস্ট পার্টি (মার্ক্সবাদী) এর ত্রিপুরা প্রদেশ কমিটির সদস্য ছিলেন।
সুবোধ দাস ২০১৯ সালের ২৪ ফেব্রুয়ারি আগরতলার জি. পি. প্যান্ট হাসপাতালে মৃত্যুবরণ করেন।
অ্যানিউরিজম

অ্যানিউরিজম () হচ্ছে রক্তবাহিকার বাইরের দিকে ফুলে ওঠা একটি বিশেষ অবস্থা যা একটি বুদ্বুদ বা বেলুনের সাথে তুলনা করা যায় যা রক্তবাহিকার নির্দিষ্ট কোনো স্থানে, অস্বাভাবিকতা, ও দুর্বলতার কারণে সৃষ্টি হয়। মূলত দুর্বল রক্তবাহিকার দেয়ালে অ্যানিউরিজম সৃষ্টি হয় এবং বংশগত অবস্থা বা ইতোমধ্যেই থাকা কোনো রোগের কারণেও এটি হতে পারে। একেবারে প্রাথমিক অবস্থায় অ্যানিউরিজম রক্ত জমাট বাধার (থ্রম্বোসিস) এবং এম্বোলাইজেশনের প্রাথমিক উপসর্গ হিসেবে বিবেচিত হতে পারে। আকার বৃদ্ধির সাথে সাথে অ্যানিউরিজমের ফেটে যাওয়ার ঝুঁকিও বাড়তে থাকে যা অনিয়ন্ত্রিত রক্তক্ষরণের দিকে মোড় নিতে পারে। যদিও সকল রক্তবাহিকাতেই অ্যানিউরিজম সৃষ্টি হতে পারে, তবে এটির প্রাণঘাতী উদাহরণের মধ্যে রয়েছে মস্তিষ্কের সার্কেল অফ উইলিসে সৃষ্ট অ্যানিউরিজম, বুকের মহাধমনিতে সৃষ্ট মহাধমনির অ্যানিউরিজম, ও পেটের মহাধমনিতে সৃষ্ট অ্যানিউরিজম। হার্ট অ্যাটাকের পর হৃৎপিণ্ডেও অ্যানিউরিজম সৃষ্টি হতে পারে যার মধ্যে রয়েছে ভেন্ট্রিকুলার ও এট্রিয়াল সেপটাল অ্যানিউরিজম।
অ্যানিউরিজমকে এর ধরন, অঙ্গসংস্থানবিদ্যা, বা সৃষ্টির অবস্থান অনুসারে শ্রেণিবদ্ধ করা হয়।
অ্যানিউরিজমের ঝুঁকির কারণগুলোর মধ্যে রয়েছে ডায়াবেটিস, স্থূলতা, উচ্চ রক্তচাপ, তামাক সেবন, মদ্যপান, উচ্চ কোলেস্টেরল, তামার ঘাটতি, বার্ধক্য, এবং তৃতীয় মাত্রার সিফিলিস সংক্রমণ।